Prifysgol Aberystwyth ar restr fer Gwobrau’r Gynau Gwyrdd 2015 - Prifysgol Aberystwyth\nPrifysgol Aberystwyth ar restr fer Gwobrau’r Gynau Gwyrdd 2015\n09 Gorffennaf 2015\nMae Gwasanaethau Croeso Prifysgol Aberystwyth yn dathlu wedi iddynt gael eu cynnwys ar restr fer ar gyfer Gwobrau’r Gynau Gwyrdd 2015.\nMae Prifysgol Aberystwyth yn rownd derfynol y category Bwyd a Diod y Gwobrau sy’n cydnabod llwyddiant prosiectau cynaliadwyedd mewn sefydliadau addysg uwch ar draws y Deyrnas Gyfunol.\nMaent yn annog prifysgolion i fabwysiadu polisïau cynaliadwy er mwyn gwella effeithlonrwydd defnydd ynni a lleihau gwastraff, a darparu llwyfan i rannu’r syniadau a mentrau yma ar draws y sector addysg uwch a thu hwnt.\nErs eu sefydlu yn 2004, Cymdeithas Amgylcheddol y Prifysgolion a’r Colegau sydd wedi bod yn cynnal y Gwobrau, a bellach maent yn cael eu hystyried gyda’r uchaf eu bri o ran cydnabyddiaeth o arferion cynaliadwy o fewn sector addysg uwch y DG.\nY prifysgolion eraill swydd wedi eu cynnwys ar restr fer y category Bwyd a Diod yw Lancaster, Brighton, Reading, the Arts London a Cymru Drindod Dewi Sant.\nMae ‘O’r Pridd i’r Plât’ yn gynllun gan Brifysgol Aberystwyth i wella cynaliadwyedd trwy ymgorffori amrediad o brosesau’r Brifysgol, o ymchwil cnydau i ddarparu o gynnyrch lleol.\nMae’r holl gig oen a chig eidion a weinir yn lleoliadau Gwasanaethau Croeso Prifysgol Aberystwyth yn dod o ffermydd y Brifysgol, tra bod 90% o gynnyrch llaeth a 100% o’r tatws yn dod o Gymru. Mae hyn yn cyfrannu tuag at leihau milltiroedd bwyd ac allyriadau carbon ac yn sicrhau cynnyrch o safon uchel.\nMae ymchwilwyr yn Athrofa'r Gwyddorau Biolegol, Amgylcheddol a Gwledig (IBERS) yn datblygu rhygwellt siwgr uchel sydd yn arwain at gynnydd mewn cynhyrchu llaeth a chig tra ar yr un pryd yn lleihau faint o fethan a gynhyrchir gan anifeiliaid fferm.\nDywedodd Beirniaid y Gwobrau: “Mae’r amrediad o weithgareddau yn grêt, gan ddefnyddio academia a dulliau ymarferol o gyrchu a thyfu y gellir eu hailadrodd ar draws Cymru”.\nDywedodd Rebecca Davies, Dirprwy Is-ganghellor Gwasanaethau Myfyrwyr a Staff a Phrif Swyddog Gweithredu Prifysgol Aberystwyth: “Trwy “O'r Pridd i'r Plat” mae Prifysgol Aberystwyth yn gwneud cysylltiadau uniongyrchol rhwng ein gwaith ymchwil sy’n cael ei gydnabod yn rhyngwladol a’n gwasanaethau bwyd a diod gwych i fyfyrwyr, staff a'r gymuned. Rydym yn ffodus bod gennym staff ymchwil a gwasanaethau proffesiynol sy’n ymroddedig i gefnogi rhagoriaeth mewn ffermio sy’n amgylcheddol gynaliadwy a lleihau milltiroedd bwyd, gan sicrhau bod myfyrwyr, staff ac ymwelwyr â'r Brifysgol yn mwynhau bwyd o'r ansawdd uchaf.”\nMae Prifysgol Aberystwyth yn brifysgol Masnach Deg, a mae hefyd wedi sicrhau Gwobr Nod Arlwyo Efydd Bwyd am Fywyd i’w holl fwytai ar y campws, gwobr sy’n prysur ddod yn safon i’r diwydiant ar gyfer bwyd lleol, cynaliadwy a ffynonellau moesegol.\nCyhoeddir yr enillwyr yn Seremoni Wobrwyo’r Gynau Gwyrdd yn Brunel’s Old Station, Bryste ar 26 Tachwedd 2015.\nGwasanaethau Croeso Prifysgol Aberystwyth\nGwobrau Gynau Gwyrdd 2015


Glo Man: Mabolgampau Dan Do Ysgolion Sul Sir Gaerfyrddin\nMabolgampau Dan Do Ysgolion Sul Sir Gaerfyrddin\nCwblhawyd blwyddyn o weithgareddau ar gyfer yr Ysgolion Sul yn sir Gaerfyrddin gyda mabolgampau dan do. Mae poblogrwydd y digwyddiad hwn wedi tyfu yn aruthrol ac eleni cynhaliwyd tair noson o gystadlaethau gyda thyrfa niferus iawn yn bresennol ar bob achlysur. Cynhaliwyd cystadlaethau rhanbarthol ar gyfer y dwyrain a’r gorllewin gyda rowndiau terfynol y sir yn cael eu cynnal yng Nghanolfan Hamdden Caerfyrddin.\nTrefnwyd cystadlaethau ar gyfer pob ystod oedran, o’r meithrin hyd at 18 oed, gyda chyfanswm o 59 o gystadlaethau. Roedd amrywiaeth eang yn y math o gystadlaethau er mwyn rhoi cyfle i gymaint â phosib i fedru cymryd rhan. Yn ogystal â gwahanol fathau o rasys, cafwyd hefyd gwahanol fathau o gystadlaethau maes megis, taflu pêl am nôl, taflu pwysau, neidio cyflym (“speed bounce”), naid hir, naid driphlyg a thynnu rhaff. Gwobrwywyd y tri cyntaf yn y rowndiau terfynol gyda medalau “aur”, “arian” neu “efydd.”\n“Cyffro”, “llawenydd”, “hwyl”, “sgrechian”, “gwefr” yw’r geiriau sy’n llifo i’r meddwl wrth gofio am yr achlysur. Roedd yr holl ddigwyddiad yn hysbyseb o’r math orau i’r Ysgol Sul ac i’r clwb Cristnogol.\nBydd M.I.C. eto yn trefnu amrywiaeth o weithgareddau cyffrous y tymor nesaf ond yn y cyfamser os hoffech weld rhagor o luniau o’r mabolgampau ewch i www.micsirgar.org\n(Mae M.I.C. yn gweithio’n gyd enwadol ar draws sir Gaerfyrddin gyda’r nod o hybu tystiolaeth yr efengyl ymhlith plant a phobl ifanc ac mae croeso i unrhyw eglwys o fewn y sir i fod yn rhan o’r Fenter. Am fanylion pellach cysyllter â Nigel Davies ar (01994)230049 neu mic@uwclub).\nPosted by edwyn williams at 9:07 PM


Y Drindod Dewi Sant yn cynnal ei thrydedd Gynhadledd Cytgord yn Llambed\nRoedd Prifysgol Cymru Y Drindod Dewi Sant yn falch iawn i gynnal ei thrydedd Gynhadledd Cytgord Flynyddol ar gampws y brifysgol yn Llambed yn ddiweddar.\n“Dan y teitl Beth yw gweithredaeth?, rhoddwyd cyfle i fyfyrwyr glywed syniadau dau o Athrawon Ymarfer y brifysgol sef yr Athro David Cadman a’r Athro John Sauven o Greenpeace UK. Yn ystod y dydd clywodd cynrychiolwyr yn y gynhadledd gyfraniadau hefyd gan nifer o weithredwyr blaenllaw a sylwebyddion amgylcheddol o bob rhan o'r DU yn ogystal â staff a myfyrwyr academaidd. Agorwyd y gynhadledd yn swyddogol gan Dr Jane Davidson, Dirprwy Is-Ganghellor Cyswllt y Brifysgol. Yn dilyn nifer o gyflwyniadau a thrafodaethau panel, cynhaliwyd cyfres o sesiynau Cwestiwn ac Ateb gyda myfyrwyr o ddisgyblaethau gwahanol ar draws y Brifysgol gyda'n Athrawon Ymarfer.\nCynhaliwyd y digwyddiad yn Neuadd y Celfyddydau ar gampws y brifysgol yn Llambed. Trefnwyd y gynhadledd mewn partneriaeth â’r Sefydliad Arfer Cynaliadwy, Arloesi ac Effeithiolrwydd Adnoddau (INSPIRE) yn y Brifysgol a Chanolfan Sophia ar gyfer Astudio Cosmoleg mewn Diwylliant.\nRoedd y gynhadledd ar agor i’r holl staff a myfyrwyr ac roedd croeso mawr i aelodau’r cyhoedd fynychu yn ogystal. Meddai Dr Nicholas Campion, Cyfarwyddwr Canolfan Sophia ar gyfer Astudio Cosmoleg mewn Diwylliant, a Chadeirydd y Gynhadledd: “Roedd y Brifysgol yn falch o gynnal y gynhadledd hon unwaith eto. Roedd hi'n ddiwrnod ardderchog a hoffwn ddiolch i bawb am eu cyfraniad a wnaeth sicrhau cynhadledd lwyddiannus dros ben.\nMae’r Brifysgol wedi bod yn datblygu polisïau ac addysgu yn gysylltiedig â chynaliadwyedd yn y blynyddoedd diweddar. Bellach mae gennym ni ddiddordeb mewn datblygu’r syniad athronyddol o Gytgord o fewn y cwricwlwm ac mewn cysylltiad â’r gymuned ehangach.\nNid yw delio â’r argyfyngau cymdeithasol, amgylcheddol ac economaidd cyfredol yn fater syml o aros i’r llywodraeth a diwydiant newid, ond yn hytrach dylem edrych i weld beth allwn ninnau ei wneud fel unigolion a chymunedau. Er mwyn deall cyflwr y byd, rhaid i ni hefyd fynd i’r afael â’r argyfwng tanategol o ganfyddiad: pa safbwyntiau am y byd sydd wedi arwain y Ddaear i’w chyflwr cyfredol, a pha safbwyntiau am y byd sy’n gallu ein helpu i ddod o hyd i atebion. Mae’n bwysig ein bod ni’n dod i atebion gyda’n gilydd, a hanfod y diwrnod yw dadlau, trafod a dod i benderfyniadau ynghylch gweithredu.\nRoedd yr Athro John Sauven yn falch iawn o gael cymryd rhan yn y gynhadledd. Ychwanegodd:\n"Rhan o'n rôl ni yw dod i ddarlithio ddwywaith y flwyddyn i'r myfyrwyr, y staff a'r gymuned leol ac i geisio dod o hyd i ffyrdd lle gallwn ni sicrhau bod datblygu cynaliadwy, cytgord ac amddiffyn yr amgylchedd yn rhan o’r brifysgol a'r cwricwlwm - i roi proffil uwch iddo a hefyd i gael pobl allan o'u seilos.\n"Mae'n hollbwysig bod pobl ifanc a myfyrwyr, yn arbennig, yn trafod y materion hyn, oherwydd mewn ffordd, y nhw sydd biau’r dyfodol. Mae canlyniadau’r hyn wnawn ni heddiw yn sicr o gael effaith arnyn nhw yn y dyfodol, felly mae'n bwysig iawn eu bod yn cymryd cyfrifoldeb am hyn - eu bod yn teimlo'n rymus ac yn meddu ar y wybodaeth i allu delio â'r materion hynod bwysig hyn. Rwy'n credu ei fod wedi bod yn wych heddiw i siarad â myfyrwyr ar draws disgyblaethau gwahanol a chael y ddadl hon gyda nhw."


Gyda chynnydd mawr i filiau nwy a thrydan yn cael eu rhagweld y gaeaf hwn, mae’n werth darganfod a ydych chi’n gymwys i gael Gostyngiad Cartrefi Cynnes lle gallwch arbed arian o’ch biliau ynni’r gaeaf.\nMae’n gynllun a gefnogir gan y llywodraeth i helpu i leihau costau os ydych ar incwm isel, yn cael rhai budd-daliadau ac yn ei chael hi’n anodd talu’ch biliau trydan neu nwy.\nFelly sut ydych yn gwybod a ydych yn gymwys, sut i wneud cais a sut i gael y gostyngiad hwn? Yma yn HelpwrArian, rydym wedi llunio’r atebion i rai o’r cwestiynau pwysig hynny.\nBydd y Gostyngiad Cartrefi Cynnes yn cymryd £150 oddi ar eich bil trydan am y biliau cyfnod y gaeaf rhwng mis Hydref 2022 a mis Mawrth 2023, os ydych yn gymwys.\nNid yw'r arian yn cael ei dalu'n uniongyrchol i chi. Yn hytrach, cymhwysir gostyngiad i'ch bil trydan. Gallech hefyd gael arian oddi ar eich bil nwy os yw'ch cyflenwr yn darparu nwy a thrydan i chi (a elwir yn dariff tanwydd deuol).\nEfallai y gallwch gael gostyngiad Cartrefi Cynnes os ydych yn perthyn i unrhyw un o'r grwpiau craidd hyn\nGrŵp craidd 1. Os ydych yn cael yr elfen Credyd Gwarantedig o Gredyd Pensiwn\nmae’n rhaid i’ch enw chi neu’ch partner neu’ch priod fod ar y bil\nrydych chi neu’ch partner neu’ch priod yn cael yr elfen Credyd Gwarantedig o Gredyd Pensiwn\nrydych gyda chyflenwr ynni sy’n cynnig y Gostyngiad Cartref Cynnes.\nGrŵp craidd 2. Rydych ar incwm isel ac yn cael budd-daliadau penodol\nYdych chi gyda chyflenwr ynni sy’n cynnig y Gostyngiad Cartref Cynnes.\nRydych ar incwm isel, yn cael rhai budd-daliadau prawf modd ac mewn perygl o dlodi tanwydd.\nMae gwledydd yn y DU yn mesur tlodi tanwydd yn wahanol:\nYng Ngogledd Iwerddon, nid yw’r Gostyngiad Cartrefi Cynnes ar gael ond mae cynlluniau ynni a grantiau a allai helpu gydag arbed ynni.\nOs ydych yn berchennog tŷ neu'n rentwr preifat yng Ngogledd Iwerddon a bod gennych incwm cartref sy’n llai na £23,000, darganfyddwch fwy am y cynllun cynhesrwydd fforddiadwyYn agor mewn ffenestr newydd yng Ngogledd Iwerddon\nDarganfyddwch fwy am effeithlonrwydd ynni yng Ngogledd Iwerddon (Opens in a new window)\nMae hyn yn dibynnu ar gynllun eich cyflenwr, ond efallai y byddwch yn gymwys os ydych yn cael un o’r budd-daliadau prawf modd canlynol:\nLwfans Cyflogaeth a Chymorth yn seiliedig ar incwm (sy’n cynnwys yr elfen gweithgaredd sy’n gysylltiedig â Gwaith neu’r elfen gymorth)\nCredyd Treth Plant (os yw'ch incwm yn is na swm penodolYn agor mewn ffenestr newydd)\nCredyd Treth Gwaith (os yw'ch incwm yn is na swm penodol).\nPremiwm anabledd neu bensiynwr.\n1. Os ydych yn cael yr elfen Credyd Gwarantedig o Gredyd Pensiwn:\nDylech dderbyn llythyr gan yr Adran Gwaith a Phensiynau (DWP) rhwng mis Hydref a mis Rhagfyr 2022 i roi gwybod i chi a oes angen i chi gymryd unrhyw gamau neu gadarnhau unrhyw fanylion gyda hwy.\n2. Os ydych ar incwm isel neu’n cael budd-daliadau penodol:\nMae’n rhaid i chi wneud cais yn uniongyrchol i’ch cyflenwr am ostyngiad ac yn gyffredinol fe’i rhoddir ar sail y cyntaf i’r felin.\nY cyflenwr trydan sy’n penderfynu pwy all gael gostyngiad, ac os ydych yn gymwys byddant yn dweud wrthych sut i wneud cais.\nBydd y cynllun ar agor o fis Hydref 2022. I'r rhai sydd ar incwm isel ac sy'n cael budd-daliadau penodol, argymhellir eich bod yn gwirio gyda'ch cyflenwr trydan cyn gynted â phosibl i weld a ydych yn gymwys.\nPa gwmnïau ynni sy’n cynnig y Gostyngiad Cartrefi Cynnes?\nMae nifer o gyflenwyr ynni yn cynnig y gostyngiad hwn. Nid yw pob cyflenwr yn cymryd rhan yn y cynllun Gostyngiad Cartrefi Cynnes,\nOs ydych yn gymwys i gael y gostyngiad ac nad yw eich cyflenwr presennol yn ei gynnig, efallai yr hoffech newid cyflenwr i un sydd yn ei gynnig.\nDarganfyddwch y cwmnïau hynny sy’n cynnig y Cynllun Gostyngiad Cartrefi Cynnes hwn yn GOV.UK (Opens in a new window)\nOs ydych yn defnyddio mesurydd talu rhagdaledig neu dalu wrth ddefnyddio, gallwch barhau i fod yn gymwys am y gostyngiad. Sicrhewch eich bod yn rhoi gwybod i’ch cyflenwr trydan a chyn belled eich bod yn gymwys, byddant yn dweud wrthych sut y gallwch gael y gostyngiad.\nDarllenwch fwy am y Cynllun Gostyngiad Cartrefi Cynnes yn GOV.UK (Opens in a new window)\nDarganfyddwch fwy am daliad tywydd oer (Opens in a new window)\nDarganfyddwch fwy am daliadau tanwydd gaeaf (Opens in a new window)\nDarganfyddwch sut y gallwch arbed arian a lleihau eich biliau ynni yn ein canllaw Sut i arbed arian ar eich nwy a’ch biliau\nRwy’n ei chael hi’n anodd talu fy miliau ynni, beth alla i ei wneud?\nOs ydych chi’n cael trafferth talu’ch biliau, darllenwch ein canllaw Help i dalu’ch bil nwy neu drydan\nCyhoeddwyd gan: Louise Baker\nNwy Biliau Trydan Blog


Tom Watson wedi tanio clamp o ffrae yn y Blaid Lafur – Golwg360\n12 Gorffennaf 2019 am 15:30\nMae’r ffrae o fewn y Blaid Lafur ynglŷn â gwrth-Semitiaeth wedi dwysáu wrth i rai aelodau blaenllaw ddechrau cwestiynu awdurdod y Dirprwy Arweinydd.\nDaw ar ôl i Tom Watson ddweud bod angen i’r Blaid Lafur wneud mwy i ddelio â honiadau o wrth-Semitiaeth, a oedd yn destun y rhifyn diweddaraf o raglen Panorama ar y BBC.\nMae’r Dirprwy Arweinydd hefyd wedi ysgrifennu llythyr beirniadol at ysgrifennydd cyffredinol y Pwyllgor Cenedlaethol (NEC), Jennie Formby, yn ei chyhuddo o ddileu tystiolaeth oedd yn gysylltiedig â rhai o’r achosion – honiadau y mae hi’n eu gwadu.\nMae Diane Abbot, aelod blaenllaw o Gabinet yr wrthblaid, wedi ymuno â’r rhai sy’n feirniadol o Tom Watson drwy aildrydar cyfres o negeseuon sy’n feirniadol ohono.\nYn eu plith mae un gan gynrychiolydd o’r NEC sy’n beirniadu ymddygiad Tom Watson tuag at Jennie Formby.\n“Nid dyma’r ymddygiad sy’n ddisgwyliedig o Swyddfa’r Dirprwy Arweinydd,” meddai Claudia Webbe ar Twitter.\n“A ddylech chi ystyried eich safle?”


Sut i wneud cais | Family Fund\nHome Sut i wneud cais Sut i wneud cais\nDylai ceisiadau am grant Cronfa'r Teulu gael eu gwneud gan riant* neu ofalydd* y plentyn neu'r person ifanc anabl. Gall pobl ifanc 16 a 17 oed wneud cais dros eu hun.\nDylai ceisiadau gael eu gwneud fesul teulu.\nOs ydych yn gwneud cais ar ran mwy nag un plentyn anabl, llenwch ffurflen plentyn ychwanegol ar gyfer pob plentyn rydych yn gwneud cais ar ei gyfer.\n*Dylai hwn fod y person sydd â chyfrifoldeb rhiant dros y plentyn ac y mae'r plentyn yn byw gydag ef/hi.\nOs mai hwn yw eich cais cyntaf i Gronfa'r Teulu, llwythwch ffurflen gais a'n telerau ac amodau i lawr. Bydd angen i chi gyflwuno ffurflen plentyn ychwanegol ar gyfer pob plentyn rydych yn gwneud cais ar ei gyfer a gallwch hefyd lwytho Ffurflen Ethnig i lawr.Neu os hoffech ofyn am gael pecyn cais drwy'r post cysylltwch â ni.\nI wneud cais cyntaf:\nlLlwythwch y ffurflen gais a'n telerau ac amodau i lawr.\nLlenwch y ffurflenni.\nDywedwch wrthon ni beth sydd ei angen arnoch i wneud gwahaniaeth i'ch plentyn neu berson ifanc anabl neu eich teulu. Sicrhewch eich bod yn gosod eich ceisiadau yn nhrefn eu pwysigrwydd i chi a'ch teulu.\nAnfonwch y pecyn cais gyda'r wybodaeth ofynnol at Gronfa'r Teulu.\nNi allwn brosesu eich cais os na fyddwch yn anfon yr holl wybodaeth y gofynnwyd amdano.\nMae pob grant yn ddewisol ac yn amodol ar y cyllid sydd ar gael. Efallai na fyddwn yn gallu eich helpu gyda phopeth y gofynnoch amdano.\nOs ydych yn ymgeisio eto\nOs ydych wedi cael cymorth gennym ni yn barod, mae'r llythyr a anfonwyd gennym i gadarnhau'r grant yn dweud wrthych pryd gallwn ystyried cais newydd gennych. Fel rheol mae hyn 12 mis ar ôl dyddiad eich grant diwethaf, ond gallai fod yn hirach.\nOs ydych wedi gwneud cais o'r blaen, efallai y gallwch ymgeisio am eich grant ar-lein gan ddefnyddio'ch rhif Cronfa'r Teulu.\nNeu gallwch lwytho ffurflen gais a'n telerau ac amodau i lawr. Bydd angen i chi ddarparu ffurflen plentyn ychwanegol ar gyfer bob plentyn rydych yn gwneud cais ar ei gyfer.\nNeu os hoffech ofyn am gael pecyn cais drwy'r post cysylltwch â ni.\nGofynnwn i chi anfon cadarnhad incwm diweddaraf y cartref fel y gallwn gadarnhau eich bod yn dal i fodloni ein meini prawf incwm.\nMae'n rhaid i ni gael gwybod hefyd am unrhyw newidiadau yn eich amgylchiadau. Er enghraifft:\nEfallai byddwn hefyd yn gofyn i chi roi gwybodaeth ychwanegol i gefnogi eich cais. Mae pob grant yn ddewisol ac yn amodol ar y cyllid sydd ar gael. Efallai na fyddwn yn gallu eich helpu gyda phopeth y gofynnoch amdano.\nPa mor aml allwn ni helpu\nRydym yn ceisio helpu teuluoedd sy'n magu plentyn neu berson ifanc anabl neu ddifrifol wael unwaith bob blwyddyn. Fodd bynnag, deallwn fod yr angen am help yn gallu bod yn fwy enbyd ar brydiau, yn enwedig os oes argyfwng neu sefyllfa ddifrifol mewn perthynas â phlentyn neu berson ifanc anabl. Os digwydd hyn, rydym yn ceisio bod yn hyblyg ac ystyried cais cynnar. Mae pob grant yn ddewisol ac yn amodol ar y cyllid sydd ar gael.\nOs ydych wedi cael cymorth gennym ni yn barod, mae'r llythyr sy'n cadarnhau'r grant yn dweud pryd gallwn ystyried cais newydd gennych. Fel rheol mae hyn 12 mis ar ôl dyddiad eich grant diwethaf, ond gallai fod yn hirach.\nOs oedd eich cais diwethaf yn aflwyddiannus, gallwch wneud cais eto os bydd eich amgylchiadau wedi newid. Os ydych yn ansicr ynghylch pryd gallwch wneud cais arall, neu os oes angen ffurflen gais mewn print bras arnoch, cysylltwch â ni.\nGrant application form.pdf 1019.72 KB\nTs and Cs and DPA Statement.pdf 229.49 KB\nAdditional child form.pdf 220.12 KB\nEthnic form.pdf 335.31 KB\nPwy allwn ni helpuSut rydym ni’n helpuSut i wneud caisGwneud cais ar-leinHelp gyda'ch caisAr ôl i chi wneud caisGwirio fy nghaisTeuluoedd rydym ni wedi eu helpuArbedion ychwanegol i deuluoeddCymorth arallCwestiynau ac Atebion\nDywedwch wrth rywun amdanom ni


Canolfan Newyddion - Bwyta Byrbrydau a BMI\nMae ymchwil newydd wedi canfod bod bwyta byrbrydau a BMI wedi’u cysylltu â gweithgarwch yr ymennydd a hunanreolaeth.\nDarganfu'r ymchwil, a gyflawnwyd gan academyddion o Brifysgolion Caerwysg, Bryste, a Bangor, bod ymateb ‘canolfan wobrwyo’ ymennydd unigolyn i luniau o fwyd, yn rhagfynegi faint y byddent yn ei fwyta yn ddiweddarach. Ymddengys bod hyn yn cael mwy o effaith ar faint yr oedden nhw’n ei fwyta yn hytrach na theimladau ymwybodol o chwant bwyd neu faint roedden nhw eisiau’r bwyd.\nRoedd ymateb cryf gan yr ymennydd hefyd wedi’u cysylltu â chynnydd mewn pwysau (BMI), ond dim ond ymhlith unigolion a oedd yn adrodd lefel isel o hunanreolaeth mewn holiadur. Ar gyfer y rheiny a oedd yn adrodd lefelau uchel o hunanreolaeth, roedd ymateb cryfach yr ymennydd yn gysylltiedig â BMI is. Mae’r astudiaeth hon, a gyhoeddwyd yn y cyfnodolyn NeuroImage, yn ychwanegu at dystiolaeth gynyddol bod gorfwyta a chynnydd mewn pwysau yn gysylltiedig, yn rhannol, â rhan o’r ymennydd sy’n gysylltiedig â chymhelliad a gwobrwyo, o’r enw’r cnewyllyn accumbens. Dangoswyd bod ymatebion yn y rhan hwn o’r ymennydd yn rhagfynegi cynnydd mewn pwysau ymhlith unigolion sydd â phwysau iach ac unigolion gordew, ond dim ond nawr y mae academyddion wedi darganfod bod hyn yn annibynnol i’r teimlad ymwybodol o chwant bwyd, a bod hunanreolaeth yn chwarae rôl allweddol hefyd.\nYn dilyn y canlyniadau hyn, mae academyddion ym Mhrifysgolion Caerwysg a Chaerdydd wedi dechrau cynnal profion ar dechnegau ‘hyfforddi’r ymennydd’ a gynlluniwyd i ddylanwadu ar giwiau bwyd gydag unigolion sy’n adrodd lefelau isel o hunanreolaeth. Defnyddir profion tebyg i gynorthwyo’r rheiny sy’n gaeth i gamblo neu alcohol.\nDywedodd yr Athro Andrew Lawrence o Ysgol Seicoleg Prifysgol Caerdydd, ac aelod o’r tîm ymchwilio, "Mae ein canlyniadau’n hynod ddiddorol, gan eu bod nhw’n dangos bod cryn amrywiaeth ar draws pobl o ran gallu delweddau o fwyd sy’n debyg i’r rheiny a ddefnyddir mewn hysbysebion, i sbarduno gweithgarwch yn rhannau o’r ymennydd sy’n bwysig ar gyfer gwobrwyo, a hybu gorfwyta. Gall hyn ddigwydd hyd yn oed pan nad ydym yn ymwybodol ohono, sy’n esbonio pam y mae hi’n anodd i rai pobl wrthod bwyd sy’n temtio. "Mae’n debygol bod sail enetig i ychydig o’r amrywiaeth hwn rhwng unigolion, ac rydym yn archwilio rôl ffactorau genetig mewn ymatebion yr ymennydd i giwiau bwyd ar hyn o bryd. Hefyd, gyda’n cyfaill, yr Athro David Linden o Athrofa Niwrowyddoniaeth ac Iechyd Meddwl Prifysgol Caerdydd, rydym yn datblygu technegau ‘hyfforddi’r ymennydd’ (‘niwroadborth’) i helpu unigolion i ‘hyfforddi’ eu hymennydd i ddod yn llai ymatebol i giwiau bwyd.\nDywedodd Dr Natalia Lawrence o Brifysgol Caerwysg, sef yr ymchwilydd arweiniol yn yr ymchwil gwreiddiol a’r astudiaethau newydd: "Mae ein hymchwil yn awgrymu pam y mae rhai unigolion yn fwy tebygol nag eraill o orfwyta a chynyddu eu pwysau pan maent yn gweld delweddau mynych o fyrbrydau a danteithion. Rydym nawr yn datblygu rhaglenni cyfrifiadurol yr ydym yn gobeithio y byddant yn gwrthbwyso effeithiau’r sensitifrwydd uchel hyn i giwiau bwyd trwy hyfforddi’r ymennydd i ymateb yn llai cadarnhaol i’r ciwiau hyn."\nCymerodd 25 o fenywod ifanc, iach â BMI yn amrywio o 17 i 30, ran yn yr astudiaeth. Dewiswyd cyfranogwyr benywaidd, oherwydd bod ymchwil yn dangos bod menywod yn nodweddiadol yn arddangos ymatebion cryfach i giwiau sy’n gysylltiedig â bwyd. Mae newidiadau hormonaidd yn ystod y cylch mislifol yn effeithio ar yr ymateb hwn, felly roedd pob cyfranogwr yn cymryd y bilsen atal cenhedlu geneuol cyfunol monogyfnodol.\nNid oedd y cyfranogwyr wedi bwyta am o leiaf chwe awr er mwyn sicrhau bod chwant bwyd arnynt adeg y sgan a rhoddwyd powlen yn cynnwys 150g (pedwar pecyn a hanner) o greision iddyn nhw i’w fwyta ar ddiwedd yr astudiaeth; rhoddwyd gwybod iddynt y mesurwyd faint o greision yr oeddent wedi’i fwyta wedi hynny. Defnyddiodd yr ymchwilwyr sganiau MRI i ganfod gweithgarwch ymennydd y cyfranogwyr wrth ddangos delweddau o wrthrychau’r cartref iddynt, a bwyd a oedd yn amrywio o ran dymunoldeb a chynnwys caloriffig. Ar ôl y sgan, rhoddodd y cyfranogwyr radd i’r delweddau o fwyd yn ôl dymunoldeb, a graddio lefelau eu chwant bwyd a’u dyhead am fwyd. Dangosodd y canlyniadau bod ymatebion ymennydd y cyfranogwyr i fwyd (o’i gymharu â gwrthrychau) yn y cnewyllyn accumbens yn rhagfynegi faint o greision y gwnaethant fwyta ar ôl y sgan. Fodd bynnag, roedd graddfeydd y cyfranogwyr eu hunain o chwant bwyd a faint yr oedden nhw’n hoffi ac eisiau’r bwyd, gan gynnwys creision, yn amherthnasol i faint o greision y gwnaethant fwyta.\nGall aelodau o’r cyhoedd sydd eisiau mwy o wybodaeth am astudiaethau hyfforddi’r ymennydd yn y dyfodol, anfon neges e-bost at snackbuster@gmail.com. Ariannwyd yr astudiaeth hon gan Sefydliad Niwrowyddoniaeth Wybyddol Cymru.\nYr hyn y mae’r astudiaeth hon yn ei ddangos:\n· Mae ymatebion yr ymennydd i ddelweddau o fwyd yn amrywio’n helaeth rhwng unigolion. · Mae ymatebion yr ymennydd i ddelweddau o fwyd, ond nid teimladau ymwybodol o chwant bwyd neu’r awydd i fwyta, yn rhagfynegi faint o greision y gwnaethant fwyta wedi hynny.\nYr hyn NAD yw’r astudiaeth hon yn ei ddangos:\n· P’un ai a yw ymatebion ein hymennydd a’n lefelau o hunanreolaeth wedi cael eu dysgu neu’n reddfol.\nYsgol Seicoleg Athrofa Niwrowyddoniaeth ac Iechyd Meddwl


Sut mae Cyngor Bwrdeistref Sirol Conwy yn defnyddio eich gwybodaeth\nCartref Cyngor Mynediad i Wybodaeth Sut mae'r Cyngor yn defnyddio eich gwybodaeth\nSummary (optional) Mae'r rhybudd preifatrwydd hwn yn dweud wrthych beth i’w ddisgwyl pan fo Cyngor Bwrdeistref Sirol Conwy yn casglu gwybodaeth bersonol.\nMae CBS Conwy wedi ymrwymo i gydymffurfio efo Deddf Diogelu Data 1998, yn ogystal â'ch hawl i gyfrinachedd a pharch i breifatrwydd. Bydd y cyngor yn sicrhau ei fod yn cadw eich gwybodaeth bersonol yn gywir a diogel er mwyn darparu gwasanaethau effeithiol i chi. Bydd y cyngor ond yn defnyddio'r wybodaeth sydd ganddo amdanoch ar gyfer y pwrpas y gwnaethoch ei roi. Hefyd bydd yn casglu cyn lleied â phosibl o wybodaeth er mwyn cyflawni'r pwrpas hwnnw. Pan na fydd bellach angen cadw gwybodaeth amdanoch, ceir gwared arni'n ddiogel.\nPan fydd yn casglu eich gwybodaeth, bydd y cyngor yn rhoi gwybod i chi pam fod angen yr wybodaeth, ar gyfer beth y caiff ei defnyddio ac efo pwy y caiff ei rhannu. Sylwer fodd bynnag, ei bod hi'n ofynnol i'r cyngor ar adegau rannu eich gwybodaeth gyda thrydydd parti, fel asiantaethau i ostwng trosedd neu ymchwilio i dwyll.\nYn benodol, bydd yn defnyddio gwybodaeth amdanoch ar y seiliau canlynol:\nAr gyfer bob cam gorfodaeth cyfreithiol, rheoleiddio a thrwyddedu, erlyniadau troseddol ac achosion llys, bydd y cyngor yn defnyddio'r holl wybodaeth sydd ganddo i wneud y swyddogaethau hynny'n effeithiol ac effeithlon. Efallai hefyd bydd angen i'r cyngor rannu eich gwybodaeth bersonol a sensitif efo cynghorau eraill ac asiantaethau partner.\nMewn perthynas â gwybodaeth sy'n ymwneud â sefyllfaoedd lle mae arian yn ddyledus i'r cyngor neu mae'r cyngor yn gwneud taliad mewn ymateb i gais am grant, budd-dal tai neu dreth y cyngor, bydd eich gwybodaeth bersonol (heblaw am eich enw, cyfeiriad, dyddiad preswyliaeth etc.) yn cael ei chadw'n ddiogel a'i defnyddio ar gyfer yr ystod pwrpasau hynny (a'r rhesymau a nodwyd uchod).\nTrwy brosesu eich data personol fel hyn, gall y cyngor sicrhau ei fod yn gallu:\nEich darparu efo lefel well o wasanaeth, gan sicrhau bod yr wybodaeth amdanoch yn gywir ac wedi ei diweddaru\nSicrhau bod arian cyhoeddus yn cael ei wario’n ddoeth ac yn effeithlon\nOsgoi talu arian i bobl nad oes ganddynt hawl i'w gael\nOsgoi gorfod gofyn i bobl dalu arian yn ôl pan fydd wedi cael ei dalu iddynt trwy gamgymeriad\nGostwng twyll a throsedd yn gyffredinol\nMewn perthynas â swyddogaethau eraill y cyngor bydd yn ceisio sicrhau bod eich data personol yn cael ei ddefnyddio'n briodol. Bydd y cyngor bob amser yn ceisio diweddaru ei gofnodion\nNi fydd y cyngor yn pasio eich gwybodaeth ymlaen i unrhyw sefydliad arall oni bai eich bod chi'n gofyn iddo wneud neu fod y gyfraith yn gofyn hynny\nPam fod y cyngor yn casglu a chadw data personol?\nEr mwyn gallu darparu gwasanaethau effeithiol ac effeithlon mae angen i CBS Conwy gasglu data personol. Efallai bydd angen i'r cyngor hefyd rannu eich data personol efo darparwyr gwasanaethau eraill sydd gyda chontract i weithio ar ei ran. Mae'n rhaid i'r darparwyr hyn gadw eich manylion personol yn ddiogel a'u defnyddio'n unig er mwyn ymateb i'ch cais am wasanaeth.\nMae'n ofynnol yn ôl y gyfraith i CBS Conwy ddiogelu'r arian cyhoeddus a weinyddir ganddo. Gallai rannu'r wybodaeth a ddarperir iddo gyda chyrff eraill sy'n gyfrifol am archwilio neu weinyddu arian cyhoeddus er mwyn atal a chanfod twyll.\nMae Archwiliwr Cyffredinol Cymru angen i bob awdurdod lleol dan ei bwerau ym mharagraff 3A Deddf Archwilio Cyhoeddus (Cymru) 2004, ddarparu'r wybodaeth sydd ganddynt ar gyfer y pwrpas hwn. Caiff yr wybodaeth ei rhrannu efo Swyddfa Archwilio Cymru/ y Comisiwn Archwilio. Fel cyrff cyhoeddus mae'n ddyletswydd arnom i warchod yr arian cyhoeddus a weinyddwn ac i'r perwyl hwn fe allem ddefnyddio'r wybodaeth bersonol yr ydych efallai wedi'i darparu er mwyn atal a chanfod twyll.\nAm ragor o wybodaeth am baru data yn CBS Conwy, defnyddio eich data neu wneud cais gwrthrych am wybodaeth ar gyfer copïau o’ch data personol a gedwir gan CBS Conwy, defnyddiwch y manylion cyswllt yn yr adran hon.\nMynediad i Wybodaeth Cysylltwch â ni - Uned Llywodraethu GwybodaethDiogelu DataDiogelu Data – Gwneud cais am eich dataCeisiadau am Wybodaeth AmgylcheddolRhyddid gwybodaeth – Cynllun cyhoeddiRhyddid Gwybodaeth Sut mae'r Cyngor yn defnyddio eich gwybodaeth


Compare Bible readings for Mathew 10 in the BCN and the ABK - Bible Society\nCenhadaeth y Deuddeg\nMc. 3:13–19; Lc. 6:12–16\n1Wedi galw ato ei ddeuddeg disgybl rhoddodd Iesu iddynt awdurdod dros ysbrydion aflan, i'w bwrw allan, ac i iacháu pob afiechyd a phob llesgedd. 2A dyma enwau'r deuddeg apostol: yn gyntaf Simon, a elwir Pedr, ac Andreas ei frawd, ac Iago fab Sebedeus, ac Ioan ei frawd, 3Philip a Bartholomeus, Thomas a Mathew'r casglwr trethi, Iago fab Alffeus, a Thadeus10:3 Yn ôl darlleniad arall, Lebeus., 4Simon y Selot, a Jwdas Iscariot, yr un a'i bradychodd ef.\nRhoi Comisiwn i'r Deuddeg\nMc. 6:7–13; Lc. 9:1–6\n5Y deuddeg hyn a anfonodd Iesu allan wedi rhoi'r gorchmynion yma iddynt: “Peidiwch â mynd i gyfeiriad y Cenhedloedd, a pheidiwch â mynd i mewn i un o drefi'r Samariaid. 6Ewch yn hytrach at ddefaid colledig tŷ Israel. 7Ac wrth fynd cyhoeddwch y genadwri: ‘Y mae teyrnas nefoedd wedi dod yn agos.’ 8Iachewch y cleifion, cyfodwch y meirw, glanhewch y gwahanglwyfus, bwriwch allan gythreuliaid; derbyniasoch heb dâl, rhowch heb dâl. 9Peidiwch â chymryd aur nac arian na phres yn eich gwregys, 10na chod i'r daith nac ail grys na sandalau na ffon. Y mae'r gweithiwr yn haeddu ei fwyd. 11I ba dref neu bentref bynnag yr ewch, holwch pwy sy'n deilwng yno, ac arhoswch yno hyd nes y byddwch yn ymadael â'r ardal. 12A phan fyddwch yn mynd i mewn i dŷ, cyfarchwch y tŷ. 13Ac os bydd y tŷ yn deilwng, doed eich tangnefedd arno. Ond os na fydd y tŷ yn deilwng, dychweled eich tangnefedd atoch. 14Ac os bydd rhywun yn gwrthod eich derbyn a gwrthod gwrando ar eich geiriau, ewch allan o'r tŷ hwnnw neu'r dref honno ac ysgydwch y llwch oddi ar eich traed. 15Yn wir, rwy'n dweud wrthych y caiff tir Sodom a Gomorra lai i'w ddioddef yn Nydd y Farn na'r dref honno.\nErledigaethau i Ddod\nMc. 13:11–13; Lc. 21:12–17\n16“Dyma fi yn eich anfon allan fel defaid i blith bleiddiaid; felly byddwch yn gall fel seirff ac yn ddiniwed fel colomennod. 17Gochelwch rhag pobl; oherwydd fe'ch traddodant chwi i lysoedd, ac fe'ch fflangellant yn eu synagogau. 18Cewch eich dwyn o flaen llywodraethwyr a brenhinoedd o'm hachos i, i ddwyn tystiolaeth iddynt ac i'r Cenhedloedd. 19Pan draddodant chwi, peidiwch â phryderu pa fodd na pha beth i lefaru, oherwydd fe roddir i chwi y pryd hwnnw eiriau i'w llefaru. 20Nid chwi sydd yn llefaru, ond Ysbryd eich Tad sy'n llefaru ynoch chwi. 21Bradycha brawd ei frawd i farwolaeth, a thad ei blentyn, a chyfyd plant yn erbyn eu rhieni a pheri eu lladd. 22A chas fyddwch gan bawb o achos fy enw i; ond y sawl sy'n dyfalbarhau i'r diwedd a gaiff ei achub. 23Pan erlidiant chwi mewn un dref, ffowch i un arall. Yn wir, rwy'n dweud wrthych, ni fyddwch wedi cwblhau trefi Israel cyn dyfod Mab y Dyn.\n24“Nid yw disgybl yn well na'i athro na gwas yn well na'i feistr. 25Digon i'r disgybl yw bod fel ei athro, a'r gwas fel ei feistr. Os galwasant feistr y tŷ yn Beelsebwl, pa faint mwy ei deulu?\n26“Peidiwch â'u hofni hwy. Oherwydd nid oes dim wedi ei guddio na ddatguddir, na dim yn guddiedig na cheir ei wybod. 27Yr hyn a ddywedaf wrthych yn y tywyllwch, dywedwch ef yng ngolau dydd; a'r hyn a sibrydir i'ch clust, cyhoeddwch ef ar bennau'r tai. 28A pheidiwch ag ofni'r rhai sy'n lladd y corff, ond na allant ladd yr enaid; ofnwch yn hytrach yr hwn sy'n gallu dinistrio'r enaid a'r corff yn uffern. 29Oni werthir dau aderyn y to am geiniog? Eto nid oes un ohonynt yn syrthio i'r ddaear heb eich Tad. 30Amdanoch chwi, y mae hyd yn oed pob blewyn o wallt eich pen wedi ei rifo. 31Peidiwch ag ofni felly; yr ydych chwi'n werth mwy na llawer o adar y to.\nCyffesu Crist gerbron Dynion\n32“Pwy bynnag fydd yn fy arddel i gerbron eraill, byddaf finnau hefyd yn eu harddel hwy gerbron fy Nhad, yr hwn sydd yn y nefoedd. 33Ond pwy bynnag fydd yn fy ngwadu i gerbron eraill, byddaf finnau hefyd yn eu gwadu hwy gerbron fy Nhad, yr hwn sydd yn y nefoedd.\nNid Heddwch, ond Cleddyf\nLc. 12:51–53; 14:26–27\n34“Peidiwch â meddwl mai i ddwyn heddwch i'r ddaear y deuthum; nid i ddwyn heddwch y deuthum ond cleddyf.\n35Oherwydd deuthum i rannu\n“ ‘dyn yn erbyn ei dad,\na merch yn erbyn ei mam,\na merch-yng-nghyfraith yn erbyn ei mam-yng-nghyfraith;\n36a gelynion rhywun fydd ei deulu ei hun’.\n37“Nid yw'r sawl sy'n caru tad neu fam yn fwy na myfi yn deilwng ohonof fi; ac nid yw'r sawl sy'n caru mab neu ferch yn fwy na myfi yn deilwng ohonof fi. 38A'r sawl nad yw'n cymryd ei groes ac yn canlyn ar fy ôl i, nid yw'n deilwng ohonof fi. 39Yr un sy'n ennill ei fywyd a'i cyll, a'r un sy'n colli ei fywyd er fy mwyn i a'i hennill.\n40“Y mae'r sawl sy'n eich derbyn chwi yn fy nerbyn i, a'r sawl sy'n fy nerbyn i yn derbyn yr hwn a'm hanfonodd i. 41Pwy bynnag sy'n derbyn proffwyd am ei fod yn broffwyd, fe gaiff wobr proffwyd, a phwy bynnag sy'n derbyn un cyfiawn am ei fod yn un cyfiawn, fe gaiff wobr un cyfiawn. 42A phwy bynnag a rydd gymaint â chwpanaid o ddŵr oer i un o'r rhai bychain hyn am ei fod yn ddisgybl, yn wir, rwy'n dweud wrthych, ni chyll ei wobr.”


Cyfoeth Naturiol Cymru / Cynllun y wefan newydd…\nCNC digidol, cyfathrebu busnes, dyluniad, strategaeth ddigidol, symudol, trawsffurfiad digidol\nMewn neges gynharach, addawom rannu ein cynlluniau drafft ar gyfer gwefan Cyfoeth Naturiol Cymru â chi.\nMae’r cynllun a’r dulliau llywio newydd yn ategu ac yn dibynnu ar ei gilydd.\nNod yr holl waith hwn yw sicrhau bod ein darllenwyr a’n cwsmeriaid yn gallu dod o hyd i beth maen nhw’n chwilio amdano, heb orfod ‘meddwl’ gormod. Mae hyn yn ganolog i bopeth rydym yn ceisio’i wneud.\nMae llywio ynddo’i hun yn elfen hollbwysig o gynllun da. Fodd bynnag, er bod llywio gwych yn cefnogi cynllun gwe effeithiol, nid yw’n gwarantu hynny.\nMae cynllun da yn amlwg. Mae cynllun <span-class"bold">gwych yn glir.Joe Sparano\nGall cyfeiriadau syml a chlir helpu ein darllenwyr i ddod o hyd i wybodaeth, yn ddelfrydol mewn ffordd mor naturiol a greddfol â phosibl. Gwych. Fodd bynnag, mae cynllun yn ceisio rhagweld a thywys eu profiad o’r cynnwys – a dylai barhau i ddarparu cymorth clir o’r funud maen nhw’n ymweld â’r wefan tan iddynt adael.\nRydych wedi darllen eich erthygl – ond ble nesaf? Oes yna dudalennau neu adnoddau perthnasol eraill wrth law? Allwch chi ofyn cwestiwn neu gwyno? Ble mae’r cyfleuster chwilio ar y wefan? Mae cynllun yn defnyddio nifer o dechnegau i gynnig profiad gwerthfawr a chyson o’r cynnwys.\nGan ganolbwyntio ar werth a symlrwydd [gair y clywch chi lawer ohono] y cynnwys, beth sy’n gwneud y cynllun hwn yn well na’r wefan bresennol? Beth sy’n cael ei newid?\n- Botwm clir ar gyfer newid iaith\nMae ar frig y dudalen. Mae’n fwy. A bydd yno bob amser.\nMae ein dull ‘llywio byd-eang’ yn darparu llwybr byr i dudalennau poblogaidd y wefan\n- Cysylltiadau gwell â chynnwys byd-eang\nDyma’r cysylltiadau poblogaidd, yr opsiynau tudalen cyffredin mae ein cwsmeriaid yn chwilio amdanynt dro ar ôl tro. Dyma’r cysylltiadau a welwch ar bob tudalen, waeth ble rydych chi ar y wefan. Am roi gwybod am rywbeth? Angen cysylltu â ni? Diddordeb yn ein gwaith prosiect? Chwilio am swydd? Mae’r wybodaeth yma.\n- Newyddion ac uchafbwyntiau’r wefan\nAr hyn o bryd, mae’n rhaid i 60% o’n hafan fod ar gyfer newyddion. Gyda’r cynllun newydd, byddwn yn gallu tynnu sylw at unrhyw beth y credwn a fydd o ddiddordeb i’n cwsmeriaid. A newyddion, wrth gwrs.\nRydym wedi neilltuo rhan o’r hafan a thudalen/nau glanio ar gyfer newyddion sy’n torri a nodweddion y wefan\n- Ardal chwilio FAWR iawn\nBydd mwyafrif y darllenwyr am chwilio ar y wefan. Felly nid ydym am guddio’r cyfleuster hwn. Mae yno – yn gwbl amlwg – gan ymestyn ar draws y dudalen.\n- Rhybuddion llifogydd\nNodwedd hollbwysig arall. Triniaeth FAWR arall. Rydym yn credu bod y band rhybuddion llifogydd mwy yn gweithio’n dda, beth yw eich barn chi?\nMae’r band rhybuddion llifogydd wedi’i ymestyn ar draws tudalen y wefan\n- Llywio craidd\nMae ein dull llywio newydd yn amlwg iawn o’r hafan, gyda’r ‘penodau’ thematig yn y tu blaen a’r canol. Mae’n wahanol iawn i’r hen wefan. Beth yw eich barn chi?\nBrasfodel o’n teils llywio craidd. Nodwch fod rhai teils yn eich galluogi i gysylltu â gwefannau allanol\n- Sianeli cymdeithasol\nRydym yn defnyddio mwy a mwy o gyfryngau cymdeithasol, felly rydym yn ffafrio cynllun mawr, lliwgar a syml yma eto… i’w wneud yn amlwg i gwsmeriaid ac yn haws i chi ryngweithio â ni.\nMae cynllun y wefan yn pwysleisio ein blog a’n hystâd gymdeithasol\n- Gweithgarwch y Blog\nPwrpas y blog yw cael eich adborth chi, ein cwsmeriaid, i weld a yw ein gwasanaethau digidol yn gwella, beth sy’n gweithio (a beth sydd ddim). Felly rydym wedi rhoi lle amlwg iddo ar ein hafan, nesaf at y botymau cymdeithasol. Hysbys, wel ie, dwi’n gwybod!\nBydd fideos o’n sianeli YouTube yn ymddangos ar ein hafan newydd\n- Lle i fideos\nRydym wedi bod eisiau defnyddio llawer mwy ar fideos ar y wefan ers tro byd – boed yn gysylltiedig â blogiau, neu ryw weithgarwch arall ar ein sianel YouTube. Dyma ni.\nEdrychwch am ein gwasanaeth testun-i-siarad newydd, ‘Readspeaker’\n- Gwasanaeth testun-i-siarad\nChwiliwch am y botwm ‘gwrando ar y dudalen hon’. Drwy glicio’r botwm byddwch yn gallu ‘gwrando’ ar y dudalen yn lle ei darllen.\n- A-B-C o’r Wefan\nRydym am i chi allu dod o hyd i bethau. Felly, rydym wedi ychwanegu adran A-B-C sylfaenol yn ogystal â gwella dulliau llywio a darparu cyfleuster chwilio mwy.\n- Gweld y wefan ar unrhyw ddyfais\nAc un peth arall cyn cloi. Yn wreiddiol, roeddem yn oedi rhag cyflwyno triniaeth ‘ymatebol’ – h.y. y term technegol am wefan sy’n gweithio yr un mor dda ar ffôn clyfar, llechen neu deledu – nes lansiad mawr y wefan y flwyddyn nesaf. Ond doedden ni ddim am aros tan hynny [ac mae’n siŵr nad ydych chi am aros chwaith]. Pan fyddwn yn cyflwyno’r gwelliannau hyn ym mis Awst byddwch yn gallu cyrchu’r wefan ar unrhyw ddyfais.\nBydd gwefan Cyfoeth Naturiol Cymru’n parhau i esblygu. Credwn y bydd y gwelliannau hyn yn gwneud gwahaniaeth i’ch profiad ar ein gwefan, ond rydym am glywed beth yw eich barn CHI.\nArhoswch gyda ni, a gadewch i ni wybod eich barn am y cynlluniau. Tan wythnos nesaf.


Angerdd am nwyddau o dras yn ysbrydoli busnes newydd yng Nghwmbrân - Torfaen Economy & Enterprise\nYn ddiweddar, mae gwraig Rosa Newton, gwraig o Gwmbrân wedi agor siop anrhegion a hen bethau o dras ar Victoria Street, Hen Gwmbrân, Torfaen.\nAr ddechrau mis Medi agorodd ‘Reloved By Rosa’ ei drysau, a hithau’n gwerthu ystod eclectig o hen ddodrefn, dodrefn wedi'i uwch-gylchu, addurniadau, llestri, dodrefn ac eitemau crefft wedi’u creu â llaw - mae Rosa wedi llwyddo i droi ei hangerdd a’i hobi am nifer o flynyddoedd yn fusnes manwerthu.\nMeddai Rosa “Rwyf bob amser wedi bod wrth fy modd yn mynd i ocsiynau ac uwch-gylchu dodrefn. Fy ethos yw bod mor gyfeillgar i'r amgylchedd â phosibl, gan ychwanegu gwerth at eitemau a'u gwneud yn rhywbeth newydd ac unigryw - ac yn ddelfrydol, heb wastraff. ”\n“Nid wyf yn ymwybodol o unrhyw fusnes nwyddau o dras arall fel fy un i yn ardal Cwmbrân. Rwyf hefyd wrth fy modd ag eitemau pwrpasol, wedi'u gwneud â llaw ac rwy'n awyddus i sicrhau bod gwneuthurwyr lleol hefyd yn cael eu cynrychioli yn y siop. Yn ogystal, hoffwn ddarparu ar gyfer cwsmeriaid sy'n chwilio am rywbeth ychydig yn wahanol. Er enghraifft, rydw i'n gwerthu ystod o anrhegion o dras i ddynion.”\nYn gynharach eleni, mynychodd Rosa Ysgol Fusnes Untro Torfaen a drefnwyd gan dîm Economi a Mentergarwch Torfaen yng Nghyngor Torfaen. Roedd y digwyddiad hwn, meddai, yn ysgogol a rhoddodd yr hyder iddi roi cynnig ar y busnes Meddai “Roeddwn i wir yn hoffi meddylfryd ac ymagwedd yr Ysgol Fusnes Untro, yn enwedig o ran ochr ariannol y busnes a pheidio â mynd i ddyled - mae'n gwneud synnwyr llwyr i mi. Er enghraifft, rwyf wedi creu gwefan am ddim, wedi cyfnewid gwasanaethau gyda pherchnogion busnes eraill o'r un meddylfryd ac wedi canolbwyntio ar ddenu cwsmeriaid yn anad dim. ”\nO ran y cynlluniau ar gyfer y busnes yn y dyfodol, mae Rosa yn canolbwyntio ar agor mwy o gyfleoedd i ddarparwyr rhoddion pwrpasol i ymuno â hi, hyrwyddo ei gwasanaeth uwch-gylchu dodrefn wedi'i bersonoli a hefyd datblygu grŵp crefftau lleol 'Uwch-gylchwyr Unedig' lle gall unigolion o'r un anian gwrdd, helpu ei gilydd a rhannu cyngor ac arweiniad ar brosiectau.\nDywedodd y Cynghorydd Richard Clark, Dirprwy Arweinydd ac Aelod Gweithredol dros yr Economi, Sgiliau ac Adfywio yng Nghyngor Torfaen “Mae'n bleser clywed bod busnes manwerthu newydd wedi agor yn Nhorfaen ac yn enwedig un sydd ag awydd gwirioneddol i fod yn gyfeillgar i'r amgylchedd trwy uwch-gylchu a dod â bywyd newydd i eitemau. Dymunaf y gorau i Rosa."\nDywedodd Gaynor Wakeling, Rheolwr Cymorth Busnes, Adran Economi a Mentergarwch Torfaen “Rwy’n falch iawn bod Rosa wedi mynychu ysgol Fusnes Untro Torfaen a drefnwyd gennym ar gyfer pobl leol, a’i bod wedi elwa ar y cyfle. Mae ‘Reloved By Rosa’ yn swnio fel menter fanwerthu newydd hyfryd ac edrychaf ymlaen at ei gweld yn mynd o nerth i nerth. ”\nBydd Rosa yn cynnal lansiad ar ffurf diwrnod agored yn y siop, ddydd Sul 20 Hydref (9am – 7pm) pan fydd cyfle i chi fwynhau cacen a choffi am ddim. Ddydd Sadwrn 26 Hydref (1pm – 8pm), bydd Rosa yn cynnal ei digwyddiad Nadolig yn y siop ac mae’n gwahodd cwsmeriaid i alw heibio am brofiad siopa Nadoligaidd unigryw ochr yn ochr â gwydraid o siampên a thameidiau i’w bwyta.\nManylion Cyswllt Reloved by Rosa:\nFfôn: 07444 733046\nGwefan : relovedbyrosa.weebly.com


Rhaglen am Pwyllgor Sgriwtini Partneriaeth ac Adfywio ar Dydd Llun, 24ain Medi, 2018, 2.00 o'r gloch\nPwyllgor Sgriwtini Partneriaeth ac Adfywio - Dydd Llun, 24ain Medi, 2018 2.00 o'r gloch\n· Cofnodion y cyfarfod a gafwyd ar 19 Mehefin, 2018.\n· Cofnodion y cyfarfod arbennig a gafwyd ar 9 Gorffennaf, 2018.\nm09.07.18m , eitem 3. PDF 66 KB\nCadarnhawyd cofnodion y cyfarfodydd fel a ganlyn :-\n· Cofnodion y cyfarfod a gynhaliwyd ar 19 Mehefin, 2018;\n· Cofnodion y cyfarfod arbennig a gynhaliwyd ar 9 Gorffennaf, 2018.\nAdroddiad Blynyddol 2017/18 - Bwrdd Partneriaethau Rhanbarthol Gogledd Cymru PDF 365 KB\nCyflwyno adroddiad gan y Pennaeth Gwasanaeth Oedolion.\nCyflwynwyd – Adroddiad Blynyddol Bwrdd Partneriaethau Rhanbarthol Gogledd Cymru 2017/18.\nAdroddodd y Prif Weithredwr Cynorthwyol (Llywodraethiant a Thrawsnewid Prosesau Busnes) ei bod yn ofyniad dan Ran 9 Deddf Llesiant a Gwasanaethau Cymdeithasol (Cymru) 2014 bod pob Bwrdd Partneriaeth Rhanbarthol yn paratoi, yn cyhoeddi ac yn cyflwyno ei adroddiad blynyddol i Lywodraeth Cymru (roedd copi o’r adroddiad wedi’i atodi fel Atodiad 1).\nNododd mai diben Rhan 9 Deddf Gwasanaethau Cymdeithasol a Llesiant yw gwella canlyniadau a llesiant pobl yn ogystal â gwella effeithlonrwydd ac effeithiolrwydd o ran darpariaeth gwasanaethau. Amcanion allweddol cydweithredu, partneriaeth ac integreiddio yw:\n· Gwella gofal a chymorth, gan sicrhau bod gan bobl fwy o lais a rheolaeth\n· Gwella canlyniadau ac iechyd a lles.\n· Darparu gofal a chymorth cydlynol sy’n canolbwyntio ar yr unigolyn.\nMae’r Bwrdd yn parhau i gyfarfod yn fisol ar hyn o bryd ac ynghyd â chyfarfodydd busnes mae gweithdai a sesiynau datblygu wedi eu cynnal. Mae cynrychiolwyr o’r holl sefydliadau angenrheidiol a amlinellir yn y Ddeddf yn gwasanaethu ar y Bwrdd ynghyd ag aelodau cyfetholedig o’r Cyngor Gwasanaethau Gwirfoddol, Heddlu Gogledd Cymru a Gwasanaeth Tân ac Achub Gogledd Cymru. Mae’r Bwrdd hefyd wedi cytuno i gynyddu nifer y cynrychiolwyr unigol a gofalwyr i ddau ac maent ar hyn o bryd yn gweithio drwy’r broses mynegiannau o ddiddordeb. Roedd aelodaeth y Pwyllgor wedi’i amlygu yn yr adroddiad.\nNododd y Prif Weithredwr Cynorthwyol hefyd bod Llywodraeth Cymru wedi ymateb i’r Adolygiad Seneddol o ofal ac iechyd cymdeithasol ac yn dilyn hynny fe gyhoeddwyd dogfen o’r enw ‘Cymru Iachach’. Yn ogystal, mae Llywodraeth Cymru ar hyn o bryd yn cynnig grantiau sylweddol tuag at y Gwasanaeth Iechyd, Awdurdodau Lleol a Sefydliadau Trydydd Sector er mwyn annog cydweithio rhwng y sectorau.\nDywedodd y Pennaeth Gwasanaethau Oedolion bod meysydd blaenoriaeth wedi eu nodi o fewn yr adroddiad o ran Oedolion Hŷn ag anghenion cymhleth, Anableddau Dysgu, Anghenion Acíwt a Gwasanaethau Integredig ar gyfer Anghenion Teuluoedd a Gofalwyr.\nMae gan y Bwrdd Rhanbarthol drosolwg o’r Gronfa Gofal Integredig ac mae hefyd yn gyfrifol am symud tuag at drefniadau cyllidebau ar y cyd o fewn y gwasanaethau hyn.\nYstyriodd y Pwyllgor yr adroddiad a codwyd y materion canlynol:-\n· Cyfeiriwyd at lwyddiant y gwaith partneriaeth gydag Ysbyty Alltwen yn Nhremadog a holwyd os oedd enghraifft debyg o waith partneriaeth yn bodoli ar Ynys Môn. Ymatebodd Pennaeth y Gwasanaethau Oedolion drwy ddweud fod y model Alltwen yn un priodol ar gyfer ardal arbennig. Mae gan y Cyngor hwn brosiectau cydweithio gyda’n partneriaid yn y gwasanaeth iechyd sy’n cynnwys allanoli gwasanaethau Gofal Cartref a datblygiad y cyfleuster Dementia yn Garreglwyd, Caergybi.\n· Gofynnwyd am gadarnhad o ran sut mae’r Bwrdd Gwasanaethau Cyhoeddus a Bwrdd Partneriaeth Rhanbarthol Gogledd Cymru yn cydweithio. Ymatebodd y Prif Weithredwr Cynorthwyol (Llywodraethiant a Thrawsnewid Prosesau Busnes) mai rôl Bwrdd Partneriaeth Rhanbarthol Gogledd Cymru yw mynd i’r afael ag anghenion cymhleth pobl mewn perthynas â gofal a materion iechyd. Mae rôl y Byrddau Gwasanaethau Cyhoeddus yn ehangach ... Gweld y Cofnodion llawn ar gyfer eitem 4.\nPartneriaeth Diogelwch Cymunedol PDF 803 KB\nCyflwyno adroddiad gan Reolwr Cyflawni Diogelwch Cymunedol (Gwynedd ac Ynys Môn).\nCyflwynwyd – yr Adroddiad Blynyddol ar y Bartneriaeth Diogelwch Cymunedol gan y Rheolwr Cyflawni Diogelwch Cymunedol ar gyfer Gwynedd a Môn\nAdroddodd y Rheolwr Cyflawni Diogelwch Cymunedol bod gofyn i'r Bartneriaeth Diogelwch Cymunedol adrodd yn ffurfiol i'r pwyllgor hwn bob blwyddyn. Mae hyn yn sicrhau bod y Bartneriaeth yn cyflawni ei hymrwymiadau yn unol ag adrannau 19 a 20, Deddf Cyfiawnder Troseddol a’r Heddlu 2006.\nMae dyletswydd statudol ar Awdurdodau Lleol, yn unol â Deddf Trosedd ac Anrhefn 1998, a'r diwygiadau dilynol i weithio mewn partneriaeth gyda'r Heddlu, y gwasanaeth Iechyd, y gwasanaeth Prawf a'r gwasanaeth Tân ac Achub i roi sylw i'r agenda diogelwch cymunedol yn lleol. Mae gan y Bartneriaeth ddyletswydd i ymdrin â –\n· Trosedd ac Anhrefn\n· Cyflwyno asesiad strategol i adnabod blaenoriaethau (gwaith sydd bellach yn cael ei wneud yn rhanbarthol)\n· Rhoi cynlluniau ar waith i ymdrin â’r blaenoriaethau hyn (mae cynllun bellach yn bodoli ar sail ranbarthol a lleol)\nNodwyd fod y bartneriaeth yn gweithio'n unol â chynllun blynyddol, sy'n seiliedig ar gynllun rhanbarthol tair blynedd. Roedd adroddiad perfformiad diwedd blwyddyn 2017/18 a chynllun 2018/19 wedi eu hatodi gydag adroddiadau’r Pwyllgor hwn. Mae saith blaenoriaeth yn denu sylw'r Bartneriaeth. Dyma'r blaenoriaethau ar gyfer\n2017/18 a 2018/19 –\n· Cynyddu hyder i adrodd am ddigwyddiadau o gam-drin domestig\n· Cynyddu hyder i adrodd am gam-drin rhywiol\nRoedd y prif negeseuon a oedd yn codi o weithgareddau’r Bartneriaeth Diogelwch Cymunedol ar gyfer 2017/18 wedi eu cynnwys ar dudalen 3 a 4 o’r adroddiad.\nNododd y Rheolwr Cyflawni Diogelwch Cymunedol y cynyddodd troseddu sy’n seiliedig ar ddioddefwyr ar Ynys Môn 24% yn 2017/18. Ar ôl dadansoddi hyn gwelir fod tystiolaeth mai gwelliant o ran effeithiolrwydd y modd yr adroddir am droseddau yn hytrach na chynnydd mewn troseddu sydd yma; mae'r newidiadau hyn wedi cael effaith arbennig ar nifer yr achosion o Drais a Throseddau Rhywiol a gofnodwyd. Profodd Ynys Môn ostyngiad o 10% mewn Troseddu Meddiangar, gan gynnwys byrgleriaeth preswyl. Mae'r Ymddygiad Gwrthgymdeithasol gaiff ei adrodd i Heddlu Gogledd Cymru yn arbennig o dymhorol gyda nifer sylweddol uwch o ddigwyddiadau yn cael eu hadrodd yn ystod misoedd yr haf o'i gymharu â'r gaeaf. Mae Troseddau Casineb ar Ynys Môn wedi cynyddu'n sylweddol yn y misoedd diwethaf a throseddau a achosir gan hiliaeth yw'r math mwyaf cyffredin, er bod y niferoedd yn fychan iawn. Parhaodd lefelau Trais Rhywiol Risg Uchel a gofnodwyd i fod yn gymharol sefydlog, er bod cynnydd weithiau y gellir ei briodoli i adrodd hanesyddol.\n· Gofynnwyd am gadarnhad o ran problemau yn ymwneud â chyffuriau ac a oes problemau gyda gangiau yn cario cyffuriau i’r Ynys. Ymatebodd y Rheolwr Cyflawni Diogelwch Cymunedol fod yr heddlu yn cydweithio’n agos â phartneriaethau o fewn y ‘Grŵp Troseddau Trefnedig’ yn Ynys Môn ... Gweld y Cofnodion llawn ar gyfer eitem 5.\nRhaglen Waith PDF 761 KB\nCyflwynwyd – adroddiad gan y Swyddog Sgriwtini ar Raglen Waith y Pwyllgor hyd at fis Gorffennaf 2019.\nPENDERFYNWYD nodi’r Rhaglen Waith hyd at fis Gorffennaf, 2019.


Rasys Cledlyn Cylch Meithrin Cledlyn\nby Caryl Davies 16/07/2018 | 9:20 0 Posted in Arall, Digwyddiadau\nAr brynhawn braf o Sul yng nghanol mis Gorffennaf fe gynhaliwyd Rasys Cledlyn ar safle ysgol Dyffryn Cledlyn er mwyn codi arian ar gyfer cronfa Cylch Meithrin Cledlyn.\nAgorwyd y digwyddiad gyda llywyddion y dydd sef Gareth a Mary Davies, Maesglas, Drefach.\nDechreuodd y daith dractorau am 2.30 ar gyfer y plantos bach. Roedd nifer o dractorau lliwgar wedi ymgynnull ar iard yr ysgol, a phob plentyn wedi derbyn rhodd gan Gontractwyr Sisto am eu hymdrechion. Da iawn chi blantos.\nYn dilyn y daith dractorau, aeth pawb i’r neuadd ar gyfer yr ocsiwn. Roedd nifer o eitemau wedi cael eu cyfrannu gan fusnesau/cwmniau lleol.\nRoedd y neuadd yn llawn dop o fobl a phlant yn mwynhau dished o de a chacen blasus. Bu’r stondin ‘Peintio Wynebau’ yn brysur drwy’r prynhawn gyda nifer o’r plant yn trawsnewid i fod yn bili-pala neu deigr. Yn dilyn yr ocsiwn aeth y plant cynradd i’r cae i gystadlu mewn rasys rhedeg, bag ffa ag wy a llwy.\nRoedd gwobrau ariannol ar gyfer y tri cyntaf ymhob ras. Roedd pawb wedi mwynhau cystadlu ac yn barod am fwyd. Diolch byth roedd digon o fwyd blasus wedi cael eu paratoi ar y barbeciw.\nI orffen y prynhawn fe wnaeth pawb ymgynnull o flaen yr ysgol ar gyfer y raffl ar ras beli. Rhyddhawyd dros 700 o beli i gyd, gyda gwobrau ariannol ar gyfer y 3 pel cyntaf. Llongyfarchiadau i Henry Clarke ar ennill y wobr cyntaf o £50.\nPrynhawn llwyddiannus iawn, gydag £3,196.80 wedi cael ei godi at gronfa y Cylch Meithrin.\nHoffai staff a phwyllgor y Cylch Meithrin ddiolch o galon i bawb ddaeth i gefnogi, pawb oedd wedi cyfrannu i’r stondinau, raffl ar ocsiwn, y noddwyr yr helpwyr ar trefnwyr, Ysgol Dyffryn Cledlyn a llywyddion y dydd- Gareth a Mary, Maesglas, Drefach !🌟


Blog yr Hogyn o Rachub: Nid yw'r ddysgl yn wastad\nNid oes dim byd gwell na lwmpyn mawr o fenyn Anchor ar ddarn o dost twym! Digwyddais golli fy nysgl menyn yn ddiweddar. Gwae fi fy myw!\nSut uffar ti'n colli dysgl menyn?\nO'n i'n symud ty ac anghofio pacio fe gyda fy stwff arall! A fel ti'n gweud, so nhw'n bethau hawdd iawn eu ffeindio yng nghanol Caerdydd!


Mellt – Tudalen 2 – Y Selar\nY Selar Postiwyd ar 7 Mai 2018\nEP a sengl cyntaf Papur Wal ar y ffordd\nCyhoeddodd Recordiau Libertino wythnos diwethaf bod EP newydd ar y ffordd gan un o’u hartistiaid diweddaraf, sef Papur Wal.\nCategorïau: NewyddionTagiau: Mellt, Papur Wal, Pasta Hull\nY Selar Postiwyd ar 27 Ebrill 2018\nY Selar yn cyflwyno gig nos cyntaf Ffiliffest\nMae Y Selar yn falch iawn i gyhoeddi ein bod yn cydweithio â Gŵyl Ffiliffest i ychwanegu gig nos at arlwy yr ŵyl yng Nghastell Caerffili ar ddydd Sadwrn 9 Mehefin eleni.\nCategorïau: Newyddion, Prif StoriTagiau: Chroma, Ffiliffest, Mellt, Wigwam, Y Sybs\nAlbwm cyntaf Mellt ar y ffordd\nUn o bytiau newyddion mwyaf cyffrous mis Mawrth hyd yma heb os ydy hwnnw bod albwm cyntaf Mellt i’w ryddhau yn fuan iawn.\nCategorïau: NewyddionTagiau: JiG, Mellt\nGig: Gig ‘Steddfod Ryng-gol Llambed – Y Cledrau, Fleur De Lys, Gwilym a Dj Garmon Mae penwythnos mwya’ gwallgof myfyrwyr Cymru wedi cyrraedd, sef penwythnos yr Eisteddfod Ryng-golegol.\nY Selar Postiwyd ar 29 Ebrill 2013\nMellt yn taranu Roc Aber\nY grŵp ifanc o Ysgol Penweddig, Mellt, gipiodd deitl ‘RocAber’ nos Wener (26 Ebrill) wrth i’r gystadleuaeth gerddorol gael ei chynnal am y tro cyntaf erioed yng Nghanolfan Arad Goch yn Aberystwyth.\nCategorïau: NewyddionTagiau: Averis, Catrin Herbert, Gweriniaeth, Mellt, RocAber


Cyhuddo’r Democratiaid Rhyddfrydol o “gelwydd noeth” – Golwg360\nCyhuddo’r Democratiaid Rhyddfrydol o “gelwydd noeth”\n4 Mai 2016 am 16:40 Diweddarwyd 5 Mai 2016 am 09:44\nY papur newydd gafodd ei anfon gan y Democratiaid Rhyddfrydol yng Ngehredigion, a llythyr Elin Jones i etholwyr yn ymateb i'r honiadau\nMae ymgeisydd Plaid Cymru yng Ngheredigion wedi cyhuddo’r Democratiaid Rhyddfrydol o fod yn “anonest, yn ddianrhydedd ac yn ddichellgar” yn dilyn ffrae dros filiau trethi cyngor.\nMewn llythyr gafodd ei anfon i etholwyr y sir ar drothwy etholiadau’r Cynulliad dywedodd Elin Jones fod honiadau gafodd eu gwneud yn erbyn ei phlaid yn “gelwydd noeth”.\nDaw hyn ar ôl i bapur newydd fynd allan at etholwyr Ceredigion yn ddiweddar gan y Democratiaid Rhyddfrydol oedd yn honni y byddai cynlluniau treth cyngor Plaid Cymru yn “arwain at 10,000 o aelwydydd ledled Ceredigion yn talu hyd at £1,000 ychwanegol bob blwyddyn”.\nMae’r cenedlaetholwyr yn gwadu hyn, gan ddweud y byddai eu cynlluniau yn “torri biliau’r mwyafrif helaeth o bobol yng Ngheredigion”.\nMae’r blaid yn cyfaddef y byddai “cynnydd bychan yn y bandiau uchaf un”, i’r eiddo sy’n cwympo i fand ‘I’, ond mai dim ond 19 o dai yn y sir gyfan sydd yn y band hwnnw.\nMewn llythyr at etholwyr Ceredigion, dywedodd Elin Jones bod honiad y Democratiaid Rhyddfrydol “wedi’i eirio’n ofalus er mwyn osgoi unrhyw weithredu cyfreithiol posib OND, ac nid ar chwarae bach yr wyf yn dweud hyn, mae’n gelwydd noeth”.\n“Mae’n enghraifft o’r math gwaethaf o ymgyrchu gwleidyddol,” meddai, gan ychwanegu bod y blaid wedi “camarwain” etholwyr.\n“Fel plaid mae ganddynt hanes hir a balch ac mae’n ddigalon eu gweld yn mabwysiadu’r fath dactegau anonest.”\n‘Ble mae’r celwydd?’\nMae’r Democratiaid Rhyddfrydol wedi amddiffyn cynnwys eu papur newydd fodd bynnag, gan honni y byddai dros 12,000 o gartrefi – nid dim ond 19 – o dai fyddai’n gweld cynnydd yn y dreth.\n“Er gwaethaf llawer o gwyno gan Blaid Cymru, maent sawl gwaith wedi methu pwyntio at unrhyw gelwydd yn union,” meddai llefarydd ar ran y Democratiaid Rhyddfrydol.\n“Y gwirionedd yw bydd miloedd ar filoedd o deuluoedd ledled Cymru’n talu mwy o dreth cyngor yn ôl y cynlluniau a lawnsiwyd gan lefarydd cyllid Plaid – dyna 12,495 cartref yng Ngheredigion yn ôl ffigyrau swyddogol llyfrgell y Cynulliad.\n“Dyna pam mae nifer o bobl ar draws y sir yn troi at Elizabeth Evans a Dem Rhydd Cymru er mwyn atal y cynlluniau hyn.”


Sut y Newidiodd y Belai Auto Disgyniad Perffaith Cyflymder Dringo Am Byth | Systemau Dringo Disgyniad Perffaith\nGwnaeth Speed Dringo ei ymddangosiad cyntaf yn y Gemau Olympaidd, mae'r cae chwarae cyfartal yn bwysicach nag erioed\nCyhoeddwyd yn wreiddiol ar Climbing.com\nDychmygwch hyn: Mae sbrintwyr Olympaidd yn cymryd eu marciau ar y llinell gychwyn ar gyfer y llinell doriad 100-metr. Y craciau pistol—ac maen nhw i ffwrdd! Ond arhoswch: Rydyn ni'n sylweddoli'n sydyn bod pob lôn yn wahanol. Mae lôn Usain Bolt wedi'i gogwyddo i fyny'r allt! Mae'n cwympo'n ôl yn gyflym bron i eiliad fel un o'r rhedwyr eraill - y mae ei lôn ar lethr ar i lawr - yn arfordirol i fuddugoliaeth yn hawdd.\nMae'n swnio'n wallgof, iawn? Fel gwylwyr, rydym yn naturiol yn tybio, ar gyfer ras sy'n dod i lawr i gannoedd o eiliadau, fod pethau'n safonol i bawb, gyda phob newidyn bach yn cael ei gyfrif. Ond, coeliwch neu beidio, yn y gamp o ddringo cyflymder, sy'n cael eiliad ar hyn o bryd ar ôl ei ymddangosiad cyntaf yn y Gemau Olympaidd yn Tokyo, nid oedd hyn yn wir bob amser. (Peidiwch â phoeni - mae nawr! Mwy am hynny yn nes ymlaen.) Nid oherwydd nad oedd y wal wedi'i safoni (yr oedd ac y mae o hyd), ond oherwydd bod y rhaff a'r belayers yn newidynnau sy'n syml ni allai cael ei safoni.\nMae Sean McColl, dringwr 33 oed o Ganada a logiodd orau bersonol yn y Gemau Olympaidd gydag amser o 6.93 eiliad ar y llwybr cyflymder 15-metr, yn cofio sut “gyda belai dynol, nid oeddem ni’r dringwyr cyflymder byth yn siŵr a oedd y byddai rhaff i'r chwith neu i'r dde i ni. "\nA dim ond blaen y mynydd iâ oedd hynny. Dywed Piper Kelly, deiliad un-amser record dringo cyflym Americanaidd menywod, ac y mae ei amser cyflymaf ar hyn o bryd yn 8.4 eiliad, weithiau, pe na bai'r belayer yn ddigon cyflym, gallai dolen llac ddatblygu: “Fy mhen-glin neu fy mraich yn mynd trwy'r ddolen ac yn ymyrryd â'm dringo. " Yn ogystal, pe bai belayer yn gyflym iawn - gan greu'r hyn y mae Kelly yn ei alw'n “anghysondebau â thensiwn rhaff” - gallent fod yn rhoi lifft anfwriadol i'r dringwr! Ac mae Kelly, 21, wedi gweld y cyfan, ar ôl cystadlu ledled y byd, o China i Rwsia, Awstria i'r Eidal, Panama i Ecwador.\nOnd yn 2016—bopeth wedi newid ar gyfer dringo cyflym.\nRhowch Belays Auto Disgyniad Perffaith. Er bod gleiniau ceir wedi bod o gwmpas ers tro, nid oedd yr un ohonynt yn ymarferol ar gyfer dringo cyflymder ar lefel elitaidd, gan fod y dyfeisiau eraill hyn yn druenus o araf. Yn syml, ni allent dynnu'r llinyn yn ôl (mae'r mwyafrif o gleiniau ceir yn defnyddio llinyn yn hytrach na rhaff ddringo draddodiadol) yn ddigon cyflym i gadw i fyny â'r dringwyr cyflymder.\nRoedd belai auto Perfect Descent yn cynrychioli symudiad paradeim. Gyda chyfradd tynnu’n ôl o 4.6 metr yr eiliad, gallai hyd yn oed dringwyr cyflymder cyflymaf y byd ddringo heb orfod meddwl a allai eu belai gadw i fyny.\n“Nid Disgyniad Perffaith oedd y belai auto gyntaf i mi ei gweld, ond nhw oedd y gorau,” meddai McColl. “Pan ddaethon nhw allan roedden nhw'n llai ac yn fwy swyddogaethol nag eraill allan yna ac yn gweithio'n well.”\n”Fe greodd [Disgyniad Perffaith] fath o sicrwydd i’r athletwr, bod popeth yn ddiogel ac yn safonol, fel bod hynny yn bendant wedi cynyddu nifer yr athletwyr a gymerodd ran ac arwain at fwy o arbenigwyr cyflymder.”\nJérôme Meyer, Pennaeth Cydlynu Olympaidd yn yr IFSC\nCyhoeddodd y Ffederasiwn Rhyngwladol Dringo Chwaraeon (IFSC) belai auto Model 220 Perfect Descent - ers ailenwi'r Speed Drive ™ - fel y ddyfais unigryw a gymeradwywyd yn swyddogol ar gyfer digwyddiadau dringo cyflymder ym mis Medi 2016. Gwelodd yr IFSC ymatebion cadarnhaol ar unwaith, ymhlith trefnwyr y gystadleuaeth a athletwyr fel ei gilydd.\nDywed Jérôme Meyer, Pennaeth Cydlynu Olympaidd yn yr IFSC a chyn-gystadleuydd ei hun gyda phedair medal aur Cwpan y Byd Bouldering i’w enw, “Ar ein hochr ni, fe wnaeth symleiddio cystadlaethau, eu gwneud yn haws eu gwylio, yn haws eu trefnu.” Dywed fod mabwysiadu Perfect Descent “wedi creu math o sicrwydd i’r athletwr, bod popeth yn ddiogel ac yn safonol, fel bod hynny yn bendant wedi cynyddu nifer yr athletwyr a gymerodd ran ac arwain at fwy o arbenigwyr cyflymder.”\nDywed Meyer hefyd fod defnyddio belays ceir yn ffactor arwyddocaol wrth ddringo i'r Gemau Olympaidd. “Mae yna fater o ganfyddiad bob amser,” eglura, “felly pan newidiodd yr IFSC i belays auto Disgyniad Perffaith, gan wneud popeth yn lanach ac yn fwy diogel, roedd yn bendant wedi helpu gyda’r canfyddiad allanol hwnnw. Yn bendant, cafodd yr elfen ddiogelwch ddylanwad. ”\nFelly, yn ôl at gyfatebiaeth Usain Bolt a 100-metr-dash: Beth oedd Disgyniad Perffaith yn ei olygu i degwch?\nMae Aleksandra “Ola” Mirosław, pencampwr y byd dringo cyflymder 2018 a 2019 a deiliad record byd cyflymder menywod ar ôl amser cyflym pothellog o 6.84 eiliad yng Ngemau Olympaidd Tokyo, yn ei grynhoi’n dda: “Nawr mae gan bawb yr un amodau.”\nGyda'r gyfradd tynnu safonedig a allai gadw i fyny mewn achosion lle roedd belays auto eraill yn brin, a heb yr anghysondebau cudd a geir mewn beleys dynol, lefelodd Perfect Descent y cae chwarae ar gyfer yr holl ddringwyr cyflymder cystadlu.\nGostyngodd ddringo cyflymder i'w hanfod. Mae John Brosler, deiliad record Americanaidd cyflymder y dynion, gydag amser o 5.6 eiliad, a Hyrwyddwr Cenedlaethol 10-amser, yn esbonio “Mae'r belai auto Disgyniad Perffaith yn cymryd llac, nid yw'n mynd yn y ffordd, ac rydych chi'n anghofio am fe - a dyna'n union beth rydych chi ei eisiau. "\nEr ei fod wedi gwella materion tegwch yn drawiadol, efallai mai chwyldro mwyaf belai awto Perfect Descent Speed Drive oedd diogelwch dringo cyflymder.\nYn ôl yn nyddiau belai dynol, byddai dau unigolyn yn tandem belay’r dringwr cyflymder, gydag un belayer yn tynnu rhaff oddi uchod ac un belayer yn tynnu rhaff drwy’r ddyfais belai. Dywed Brosler fod y system honno “wedi gweithio am ychydig, ond yna fe ddechreuodd pobl fynd yn rhy gyflym iddi fod yn ddiogel.”\n“Rwyf wedi gweld fideos o bobl yn cael eu gollwng,” meddai Brosler - o ganlyniad i belayers yn gweithio’n dwymyn i gadw i fyny gyda’r dringwyr, ac felly’n gwneud camgymeriadau. “Nid bai'r belayer yw hyn,” ychwanega Brosler, “ond nid yw'r arddull belai honno'n ddiogel.”\nMewn gwirionedd, Ym Mhencampwriaethau Cenedlaethol yr Unol Daleithiau 2018 yn Reno, fe ddisgynnodd belayer (dynol) Brosler ei hun mewn gwirionedd. (Er bod llawer o fyd y gystadleuaeth eisoes wedi troi drosodd i gleiniau ceir, nid oedd mabwysiadu yn gyffredinol eto.)\nDywed Mirosław fod y belai auto Disgyniad Perffaith wedi dileu’r “ffactor dynol” o ran diogelwch.\n“Rwy'n credu bod y ffordd y mae belai awto'r Disgyniad Perffaith yn safoni pethau o amgylch llwybr sydd eisoes wedi'i safoni, yn rhywbeth sy'n wirioneddol brydferth,”\nSean mccoll, dringwr proffesiynol ac olympian\nEfallai y bydd hen bwdi bach yn arbennig yn codi ofn ar y syniad o ddirprwyo diogelwch i ychydig o ddyfais fecanyddol. Ond, mae McColl yn nodi, hyd yn oed pan fo damweiniau auto-belai nad ydynt yn dringo'n gyflym mewn campfeydd dringo rheolaidd y dyddiau hyn, mae bron pob un ohonynt yn ganlyniad i rywun yn methu â chlipio i mewn yn iawn - hy gwall dynol.\nMae gan gefeiliau auto Disgyniad Cyflymder Perffaith system wrth gefn sydd wedi'i hymgorffori i atal methiant trychinebus y dyfeisiau, yr hyn y mae McColl yn ei alw'n “system cydiwr dwbl” ar gyfer y llinyn. Mewn siarad technegol, mae'r Gyriant Cyflymder Disgyniad Perffaith yn dibynnu ar fecanwaith brêc allgyrchol dau gam. “Os yw’r mecanwaith cychwynnol yn methu,” meddai McColl, “mae’r system wrth gefn yn cychwyn.” A'r rhan oeraf? Ni fyddai'r dringwr byth yn gwybod hyd yn oed: Os bydd y brêc cynradd yn methu, mae'r copi wrth gefn yn gorfodi'r padiau brêc i ymgysylltu, ac mae'r dringwr yn cael ei ostwng heb unrhyw hiccups.\nAc er bod y copi wrth gefn hwnnw'n golygu eich bod chi'n ddwbl ddiogel ar y ffordd i lawr, mae yna fethiant i'ch cadw chi'n ddwbl ddiogel ar y ffordd i fyny hefyd. Mae gan bob model Disgyniad Perffaith Duplex Spring ™ perchnogol y cwmni, sy'n golygu bod y llinyn yn tynnu'n ôl hyd yn oed os yw gwanwyn yn methu, prin fel hynny.\nYn yr ychydig flynyddoedd ers i Perfect Descent gyrraedd y sîn, mae dringo cyflym wedi catapwltio o gyrion y byd dringo i flaen a chanol wrth i ddringwyr gorau'r byd rasio benben yn y Gemau Olympaidd. Mae'r cyfreithlondeb newydd y mae wedi sicrhau'r gamp - yn seiliedig ar ganfyddiadau o degwch, diogelwch a dibynadwyedd - yn hollbwysig.\n“Mae belays auto cyflymder-benodol wedi helpu llawer gyda gwneud dringo cyflymder yn fwy cyfreithlon,” meddai Piper Kelly. “Bellach gall campfeydd rheolaidd gael yr un system yn union i athletwyr hyfforddi arni y byddant yn ei defnyddio mewn cystadleuaeth. Mae wedi gwneud fy hyfforddiant fy hun yn llawer haws. ”\nMae Mirosław yn cytuno. “Mae’n rhyddhad enfawr, oherwydd arferai fod yn anodd dod o hyd i ddau berson ychwanegol i belai ar gyfer pob sesiwn hyfforddi.”\nFelly, er y gallai'r boblogaeth gyffredinol fod yn fwy cyfarwydd â'r llinell doriad 100-metr na dringo cyflymder yn mynd i mewn i Tokyo yr haf hwn, erbyn Gemau Olympaidd Paris 2024 - pan fydd dringo cyflymder yn ymddangos am y tro cyntaf fel arunig digwyddiad medalau, heb ei baru bellach â chlogfeini a dringo plwm - bydd gwylwyr yn siŵr o wybod am y gamp gyffrous hon.\n“Rwy'n credu bod y ffordd y mae belai auto y Disgyniad Perffaith yn safoni pethau o amgylch llwybr sydd eisoes wedi'i safoni, yn rhywbeth sy'n wirioneddol brydferth,” daw McColl i'r casgliad.


Frank Serpico a'i amser yng Nghorwen - BBC Cymru Fyw\nFrank Serpico a'i amser yng Nghorwen\nPoster y ffilm Serprico o 1973 gydag Al Pacino'n chwarae rhan yr heddwas\nMae'n bosib bod y ffilm 'Serpico' o 1973 gyda'r actor Al Pacino yn gyfarwydd i rai ohonoch. Mae'r ffilm yn olrhain hanes heddwas o Efrog Newydd a weithiodd yn gudd er mwyn datguddio heddweision anonest yr NYPD yn y 60au a'r 70au.\nUn peth efallai nad ydych chi'n ei wybod yw bod Frank Serpico wedi byw am gyfnod yng Nghorwen ar ôl iddo adael yr heddlu.\nPenderfynodd adael yr Unol Daleithiau wedi iddo gael ei saethu mewn cyrch cyffuriau. Roedd y ffaith bod dim un o'i gyd-heddweision wedi galw am gymorth wedi iddo gael ei saethu'n awgrymu fod e wedi gwneud gelynion ymysg ei gydweithwyr, testament i'w waith llwyddiannus yn datgelu llygredd yn y gwasanaeth efallai.\nTeithiodd drwy'r Swistir a'r Iseldiroedd am gyfnod cyn gorffen, rhyw ffordd, yng Nghorwen yn 1979.\nFfynhonnell y llun, Phillip Halling\nHen dloty Corwen: Safle'r coleg â gyd-sefydlwyd gan Frank Serpico\nRoedd yn gyd-sylfaenydd Sefydliad Orissor, a oedd yn chwilio am adeilad mawr er mwyn sefydlu coleg newydd. Cafodd y coleg 'new age' yma a oedd yn dysgu am ffyrdd naturiol i wella'r corff a'r meddwl, a sut i ofalu am eich amgylchfyd ar lefel bersonol a dynol, ei leoli yn hen dloty Corwen.\nMae'n debyg fod y tloty wedi'i gau fel sefydliad i'r tlawd ers blynyddoedd lawer ac roedd yr adeilad ers hynny wedi cael ei ddefnyddio gan wahanol ddiwydiannau, fel ffatri pacio hadau a ffatri gwneud sanau. Ond roedd wedi bod yn wag ers dipyn yn y 70au ac yn dechrau dirywio.\nMae'n beth ffodus iawn eu bod nhw wedi ymddangos pryd wnaethon nhw, neu mwy na thebyg byddai'r hen adeilad wedi dirywio ymhellach a phwy a ŵyr, efallai wedi troi'n adfail erbyn hyn.\nKath Evans yn cyfweld â Frank Serpico yn swyddfeydd y North Wales Weekly News yng Nghyffordd Llandudno yn ystod ei gyfnod yn y gogledd\nMae enw Frank Serpico, fel un o sylfaenwyr y mudiad, yn ymddangos ar y lês arwyddodd Orissor er mwyn cymryd perchnogaeth o'r adeilad.\nRoedd Serpico yn byw yn yr adeilad ac, yn ôl y sôn, roedd yn cuddio rhag pobl oedd ar ei ôl wedi iddo rhoi tystiolaeth yn erbyn heddweision yn Efrog Newydd. Ond, os oedd yn cuddio, nid oedd yn gwneud job dda iawn ohoni!\nRoedd yn cymysgu'n helaeth gyda'r trigolion lleol ac yn ffigwr cyfarwydd yn ei het a siwt wen o gwmpas y pentref.\nDim ond am rhyw flwyddyn roedd yn byw yma - mae'n debyg iddo ffraeo gyda'r sefydliad a gadael tua 1980.\nFfynhonnell y llun, Antonino Dambrosio\nMae Frank Serpico bellach yn 82 oed ac yn byw yn yr Unol Daleithiau\nMae Frank Serpico dal yn fyw heddiw ac yn byw yng ngogledd talaith Efrog Newydd. Yn achlysurol, mae'n darlithio am yr amgylchedd i wahanol sefydliadau, ac mae dal yn lais amlwg yn siarad yn erbyn llygredd yn yr heddlu.\nOnd, hyd y gwyddom, dyw Serpico erioed wedi teithio nôl i Gorwen... efallai un dydd?\nDiolch i Amgueddfa Corwen ac Y Cyfnod & Corwen Times am eu cymorth gyda'r erthygl yma.\nWnaethoch chi gyfarfod â Frank Serpico tra roedd yn byw yng Nghorwen? Beth am rannu eich profiad?\nE-bostiwch cymrufyw@bbc.co.uk neu llenwch y ffurflen isod (dydy'r ffurflen ddim yn ymddangos yn yr ap).


Nadine Marshall - South Wales Police and Crime Commissioner - The Party of Wales Pontypridd\nPostiwyd ar January 01 2021, 7:29 yh\nCafodd Nadine Marshall ei geni a’i magu ym Mro Morgannwg. Mae’n siarad Cymraeg, ac y mae Nadine yn byw gyda’i theulu yn y Barri, a chanddi 3 o blant ac 1 wŷr.\nCyn cyfnod o weithio fel cydlynydd addysgol ar draws de-ddwyrain Cymru, bu Nadine yn gweithio fel darlithydd mewn addysg a gofal plant.\nOherwydd amgylchiadau personol trychinebus, daeth Nadine yn gyfarwydd â’r system gyfiawnder a’r ffordd y mae’n gweithio. Wedi i’w mab hynaf, Conner, gael ei lofruddio mewn modd erchyll, cynhaliodd Nadine ymgyrch am bedair blynedd i herio a newid polisïau’r llywodraeth ynghylch rhannu gwybodaeth, diwygio gweithdrefnau a chydnabyddiaeth i deuluoedd y mae llofruddiaeth wedi effeithio arnynt.\nO ganlyniad uniongyrchol i’w gwaith, diwygiwyd canllawiau’r Gwasanaeth Prawf Cenedlaethol yn 2019, gan ganiatáu i deuluoedd dioddefwyr fynd at wybodaeth oedd gynt wedi ei gadw’n ôl. Hefyd, sicrhaodd Nadine arfer gwaith cadarn ac atebol a goruchwyliaeth gan reolwyr yn y gwasanaeth.\nBrwdfrydedd ac ymrwymiad Nadine dros roi llais y bobl wrth galon plismona a’r system cyfiawnder troseddol yw’r rheswm pam ei bod yn sefyll i fod yn Gomisiynydd Heddlu a Throsedd nesaf Heddlu De Cymru.\nNod Nadine yw rhoi llais a chefnogaeth i’r bobl mewn cymunedau sydd yn aml yn fregus, deall beth mae ar gymunedau ei angen gan wasanaeth yr heddlu yn ychwanegol at gefnogi agweddau amrywiol a thrwm plismona ar hyd a lled de Cymru.\nMae Nadine yn credu fod gweithio mewn partneriaeth ar gyfer materion hanfodol yr heddlu yn hanfodol er mwyn cyflwyno gwasanaeth heddlu safonol, modern a pherthnasol ar draws de Cymru.\nGeraint Day published this page in Ymgyrchoedd 2021-02-22 19:29:13 +0000


Ruth Morris (BMus 2009, MA 2010) – Alumni news and events - Cardiff University\nMae gennyf gymaint o atgofion gwych o’m hamser pan oeddwn yn fyfyriwr – o aros i fyny drwy’r nos yn lolfa’r ôl-raddedigion am fod aseiniadau i’w cyflwyno’r bore wedyn, i berfformio caneuon o High School Musical ar gyfer Plant Mewn Angen. Yn bendant, fy hoff atgof yw perfformio gyda Chôr Siambr y Brifysgol yng Nghadeirlan Llandaf. Roeddem yn canu Jepthe Carissimi ac wrth i’r gerddoriaeth gyrraedd ei hanterth, llifodd y pelydrau harddaf o olau’r haul i mewn drwy ffenestr y Gadeirlan. Roedd yn brofiad mor anhygoel, fe ddechreuais grio!\nErs graddio, rwyf wedi cael gyrfa wych ac wedi bod mor ffodus i gael cynnig llawer o gyfleoedd cyffrous.\nRwy’n mwynhau fy chweched blynedd gyda’r elusen gofal canser o Gymru, Tenovus, lle’r wyf yn animateur corawl amser llawn. Rwy’n cynnal dau gôr yr wythnos (ym Mhen-y-bont ar Ogwr ac yn Abertawe) ar gyfer pobl sydd wedi’u heffeithio gan ganser mewn rhyw ffordd. Gallai hynny fod fel claf, gofalwr, rhywun sydd mewn profedigaeth, neu hyd yn oed yn aelod o’r teulu neu’n ffrind sydd am gefnogi rhywun.\nMae’r syniad y tu ôl i’r corau’n un syml – cynnig amgylchedd hwyliog, boddhaus a chefnogol ar gyfer y rhai sydd ei angen fwyaf. Does yr un diwrnod rheolaidd yn fy swydd – mae pob diwrnod yn wahanol a dyna beth rwy’n ei garu am yr hyn a wnaf!\nRwyf wedi gallu mireinio fy sgiliau fel animateur corawl drwy gyfrwng fy swydd amser llawn. Y tu allan i’r swydd hon, rwyf hefyd yn helpu i gynnal ysgol lwyfan leol a chôr plant.\nBûm yn brif reolwr y côr gyda Rock Choir LTD, ac rydw i wedi cael y cyfle i berfformio ar deledu a radio cenedlaethol. Rydw i wedi cael perfformio mewn ambell le anhygoel, ac rwyf wedi perfformio gerbron aelodau o’r teulu brenhinol, hyd yn oed. Er mai cerddoriaeth yw fy ngyrfa, mae’n hobi i mi, hefyd.\nBu fy addysg ym Mhrifysgol Caerdydd yn fan cychwyn hyfryd ar gyfer yr hyn rydw i’n ei wneud nawr, er nad oeddwn yn gwybod i ba gyfeiriad fyddai fy addysg yn fy nhywys ar y pryd. Mae’r ffrindiau a’r cysylltiadau a wnes yn y Brifysgol yn parhau i fod ymysg fy ffrindiau gorau nawr, a bu’r cyfleoedd a gefais drwy’r perthnasau hynny’n amhrisiadwy.


Blog Llyfrgell Genedlaethol Cymru | Glanhau Cadwraethol\nPostiwyd - 22-09-2010\tHeb ei gategoreiddio\nSwyddogaeth bwysig iawn o fewn yr Uned Ataliol yw gwaith arbenigol y glanhawyr cadwraethol. Rhaid wrth offer a sgiliau arbennig oherwydd gall anadlu’r llwydni a’r llwch organig sydd i’w cael ar lyfrau neu lawysgrifau fod yn andwyol iawn i iechyd. Yn aml, derbynnir eitemau llygredig yn llawn llwydni, baw a phryfed o hen gapeli llaith, seler llenor, garej artist neu atig bardd – llefydd nad yw’r amodau amgylcheddol yn ffafriol ar gyfer storio papur a.y.b. Yn ffodus mae’r tîm glanhau wrth law i ddelio â derbynion o’r fath er mwyn diogelu iechyd staff a darllenwyr, ac er mwyn gwarchod gweddill casgliadau’r Llyfrgell rhag cael eu difwyno.\nBu amryw o staff yn gweithio fel rhan o’r tîm glanhau, ond ar hyn o bryd Bill (William Harries) sydd wrth y peiriant glanhau. Gorchwyl Bill heddiw yw rhoi sylw i roliau ple y Sesiwn Fawr, eitemau a dderbyniwyd i’r Llyfrgell o’r hen P.R.O (Public Record Office, Kew) mewn cyflwr digon budr.\nCredwch neu beidio, dros yr wyth mlynedd diwethaf mae’r tîm glanhau wedi delio â thros hanner miliwn o eitemau o gasgliadau’r Llyfrgell – gan gynnwys dros ddau gan mil o ddogfennau’r Sesiwn Fawr.


Blog Llyfrgell Genedlaethol Cymru | Cadwraeth\nPostiwyd - 07-01-2010\tBlog Kyffin\nRwy’n gweithio ar grŵp o bortreadau ar gyfer arddangosfa. Heddiw rwy’n gweithio ar y portread The Cleric. Wedi gosod y llun ar yr îsl gwelaf ei fod yn edrych yn fudr iawn gyda llwydni a phaent wedi tasgu drosto.\nRwy’n tynnu’r llun allan o’i ffrâm – mae iddo ffrâm gadwedigaethol gan iddo gyrraedd y Llyfrgell heb ei fframio. Ysgrifennaf adroddiad cyflwr gan nodi manylion am y llun – cynfas pwysau canolig a’i gefn wedi ei baentio â phaent olew gwyn, a hynny gyda brwsh mawr. Mae cryn dipyn o faw dros arwyneb y paentiad, gan gynnwys llwch atmosfferig, llwydni a phaent wedi tasgu.\nNesaf byddaf yn tynnu lluniau cyn-driniaethol o’r paentiad, yna ysgrifennu cynllun triniaeth sydd yn cynnwys glanhau y baw arwynebol a chefn y llun, ail-osod a thynhau’r lletemau er mwyn ail-densiynu y cynfas a’i ail osod yn ei ffrâm.\nNawr gallaf ddechrau trin y llun drwy ei lanhau. Gwnaf brofion byr ar ei ymylon gyda phoer a chanfod y gallaf lanhau’r baw gyda swabiau wadin a phoer – a dyna wnaf yn ofalus i’r paentiad cyfan. Tynnir y tasgiadau paent yn fecanyddol gan ddefnyddio scalpel finiog a gweithio o dan ficrosgop. Hwn yw un o’r camau mwyaf gwerth chweil i’r driniaeth. Datguddir holl liwiau gwreiddiol y paent, a dechreua’r paentiad edrych yn ffres unwaith eto.


Achosion gordewdra - Gwybodaeth - Forily Limited\n1, gordewdra corfforol. Achos: Cynhenid. Mae metaboledd y deunydd yn vivo yn araf, ac mae cyfradd y synthesis deunydd yn fwy na dadansoddiad. Ffenomen: mae celloedd braster yn fawr a llawer, ar draws y corff.\n2. Ennill gordewdra rhyw. Achos: a achosir gan orfudo. Bwyd melys, bwyd cyfoethog, braster wedi'i ddosbarthu'n fwy yn y gefnffordd. Ffenomen: Mae celloedd braster yn fawr, ond nid yw'r maint yn cynyddu.\n3. Syndrom Cushing. Achos: Gorfywiogrwydd cortigol adrenal, secretion gormisol gormodol. Ffenomen: hipertrwyth wyneb, gwddf a chorff, ond nid yw'r braster yn llawer braster.\n4. Tarddiad y pancreas. Achos: Cyfrinachedd gormod o inswlin, gostyngiad yn y gyfradd metabolegol, fel bod y gostyngiad yn y dadelfaethiad a'r synthesis braster yn cynyddu. Ffenomen: Braster corff.\n5, mae swyddogaeth rywiol yn cael ei leihau. Achos: Gordewdra ymennydd, ynghyd â cholli swyddogaeth rywiol, neu ostwng libido. Ffenomen: Y fron, yr abdomen isaf, y genynnau organig sy'n agos at fraster.\n6. Rhyw pituitary. Achos: Mae anafiadau pituitary yn arwain at ddirywiad hormonau twf gormodol yn y chwarren pituitarol blaenorol. Ffenomen: Asgwrn corff cyfan, meinwe meddal, hyperplasia meinwe fysyw a hypertroff.\n7, hypothyroidism. Rheswm: hypothyroidism. Ffenomen: Gordewdra ac edema math mwcws.\n8. Ffynhonnell gyffuriau. Achos: Mae sgîl-effeithiau cyffuriau yn cael eu hachosi gan gyffuriau fel hormon adrenocortical. Ffenomen: Mae gordewdra yn digwydd ar ôl cyfnod o feddyginiaeth, fel rhai cleifion â chlefydau alergaidd, clefyd rhewmatoid, asthma.\nPâr o: Pills Deiet ar gyfer defnydd clinigol\nNesaf: Penderfynu ar ordewdra\nfitaminau y mae'n rhaid eu hychwanegu i golli p...\nCapsiwlau Slimming Lida Daidaihua\nSlimix Diet Supplement Cynnyrch Llygoden Llysieuol Gwreiddiol


Preifatrwydd – Siop CBHC - RCAHMW Shop\nBeth rydym yn ei wneud gyda’ch gwybodaeth?\nPan brynwch rywbeth o’n siop, fe fyddwn, fel rhan o’r broses prynu a gwerthu, yn casglu’r wybodaeth bersonol a roddwch i ni, er enghraifft, eich enw, cyfeiriad a chyfeiriad e-bost.\nPan borwch yn ein siop, byddwn hefyd yn derbyn cyfeiriad protocol rhyngrwyd (IP) eich cyfrifiadur yn awtomatig er mwyn cael gwybodaeth sy’n ein helpu i ddysgu am eich porwr a’ch system weithredu.\nSut rydych chi’n cael fy nghaniatâd?\nPan roddwch wybodaeth bersonol i ni i gwblhau pryniant, gwireddu eich cerdyn credyd, rhoi archeb, trefnu danfoniad neu ddychwelyd eitem a brynwyd, rydym yn cymryd eich bod chi’n rhoi eich caniatâd i’w chasglu a’i defnyddio at y rheswm penodol hwnnw yn unig.\nOs gofynnwn i chi am wybodaeth bersonol am reswm eilaidd, fel marchnata, byddwn naill ai’n gofyn i chi’n uniongyrchol am eich caniatâd penodol, neu’n rhoi cyfle i chi wrthod ei roi.\nSut y gallaf dynnu fy nghaniatâd yn ôl?\nOs byddwch yn newid eich meddwl ar ôl rhoi eich caniatâd, cewch dynnu’n ôl y caniatâd a roddasoch i ni i gysylltu â chi, at bwrpas parhau i gasglu, defnyddio neu ddatgelu eich gwybodaeth, ar unrhyw adeg, drwy gysylltu â shop@rcahmw.gov.uk neu drwy anfon e-bost i:\nGallwn ddatgelu’ch gwybodaeth bersonol os oes gofyn i ni wneud hynny o dan y gyfraith neu os torrwch ein Telerau Gwasanaeth.\nMae ein siop wedi’i lletya ar Shopify Inc. Mae hyn yn darparu’r platfform e-fasnach ar-lein sy’n caniatáu i ni werthu ein cynhyrchion a’n gwasanaethau i chi.\nCaiff eich data ei storio gan ddefnyddio storfa ddata a chronfeydd data Shopify, a’r rhaglen Shopify gyffredinol. Caiff eich data ei storio ar weinydd diogel y tu ôl i fur gwarchod.\nOs dewiswch borth taliadau uniongyrchol i gwblhau eich pryniant, fe fydd Shopify yn storio’r data sydd ar eich cerdyn credyd. Caiff y data ei amgryptio yn unol â Safon Diogeledd Data y Diwydiant Cardiau Talu (PCI-DSS). Caiff data eich pryniant ei storio cyhyd ag y bo’i angen i gwblhau eich pryniant, ac ar ôl cwblhau eich pryniant caiff ei ddileu ar unwaith.\nMae pob porth taliadau uniongyrchol yn cydymffurfio â Safon Diogeledd Data y Diwydiant Cardiau Talu, sy’n cael ei rheoli gan Gyngor Safonau Diogeledd y Diwydiant Cardiau Talu, sef cyd-ymdrech a sefydlwyd gan frandiau fel Visa, Mastercard, American Express a Discover.\nMae gofynion Safon Diogeledd Data y Diwydiant Cardiau Talu yn helpu i sicrhau bod y wybodaeth ar gardiau credyd yn cael ei thrin yn ddiogel gan ein siop a’i darparwyr gwasanaeth.\nI gael mwy o wybodaeth, darllenwch Delerau Gwasanaeth Shopify (https://www.shopify.com/legal/terms) neu Ddatganiad Preifatrwydd Shopify (https://www.shopify.com/legal/privacy).\nYn gyffredinol, ni fydd y darparwyr trydydd parti a ddefnyddiwn ond yn casglu, defnyddio a datgelu gwybodaeth i’r graddau y mae hynny’n angenrheidiol i ganiatáu iddynt gyflawni’r gwasanaethau a ddarparant i ni.\nSut bynnag, mae gan rai darparwyr gwasanaeth trydydd parti, er enghraifft pyrth taliadau a phroseswyr trafodion talu eraill, eu polisïau preifatrwydd eu hunain mewn perthynas â’r wybodaeth y mae gofyn i ni ei rhoi iddynt mewn perthynas â’ch trafodion prynu.\nArgymhellwn y dylech ddarllen polisïau preifatrwydd y darparwyr hyn er mwyn deall sut y bydd eich gwybodaeth yn cael ei thrin ganddynt.\nYn arbennig, cofiwch y gall rhai darparwyr fod wedi’u lleoli mewn, neu feddu ar gyfleusterau sydd wedi’u lleoli mewn, awdurdodaeth wahanol i’ch un chi neu ein hun ni. Felly os dewiswch fwrw ymlaen â phryniant sy’n golygu bod angen defnyddio gwasanaethau trydydd parti, yna mae’n bosibl y bydd eich gwybodaeth yn ddarostyngedig i gyfreithiau’r awdurdodaeth(au) lle y mae’r darparwr gwasanaeth hwnnw neu ei gyfleusterau wedi’u lleoli.\nEr enghraifft, os ydych wedi’ch lleoli yng Nghanada ac os caiff eich pryniant ei brosesu gan borth taliadau sydd wedi’i leoli yn yr Unol Daleithiau, yna gall eich gwybodaeth bersonol a ddefnyddir i gwblhau’r pryniant hwnnw gael ei datgelu o dan ddeddfwriaeth yr Unol Daleithiau, gan gynnwys y Ddeddf Gwladgarwyr.\nAr ôl i chi adael gwefan ein siop, neu ar ôl i chi gael eich ailgyfeirio i wefan neu raglen trydydd parti, ni fyddwch bellach dan reolaeth y Polisi Preifatrwydd hwn na Thelerau Gwasanaeth ein gwefan.\nPan gliciwch ar gysylltau yn ein siop, mae’n bosibl y byddant yn eich cyfeirio i ffwrdd o’n gwefan. Nid ydym yn gyfrifol am arferion preifatrwydd safleoedd eraill ac rydym yn eich annog i ddarllen eu datganiadau preifatrwydd hwy.\nMae ein siop yn defnyddio Google Analytics i’n helpu i ddysgu am ymweliadau â’n siop a’r tudalennau sy’n cael eu gwylio.\nI ddiogelu eich gwybodaeth bersonol, cymerwn ragofalon rhesymol a dilynwn yr arferion gorau i sicrhau nad yw’n cael ei cholli, ei chamddefnyddio, ei chyrchu, ei datgelu, ei newid na’i dinistrio.\nOs rhowch y wybodaeth ar eich cerdyn credyd i ni, caiff y wybodaeth ei hamgryptio gan ddefnyddio technoleg haen socedi diogel (SSL) a’i storio gydag amgryptiad AES-256. Er nad yw unrhyw ddull trawsyrru dros y Rhyngrwyd na dull storio electronig yn gyfan gwbl ddiogel, dilynwn holl ofynion Safon Diogeledd Data y Diwydiant Cardiau Talu a gweithredwn safonau ychwanegol a dderbynnir yn gyffredinol gan y diwydiant diogeledd.\nDyma restr o’r cwcis a ddefnyddiwn. Rydym wedi’u rhestru yma er mwyn i chi allu penderfynu a ydych am optio allan ai peidio.\n_session_id, tocyn unigryw, sesiynol, Yn caniatáu i Shopify storio gwybodaeth am eich sesiwn (cyfeiriwr, tudalen lanio, ac ati).\n_shopify_visit, ni ddelir data, yn para am 30 munud ers yr ymweliad diwethaf, Yn cael ei ddefnyddio gan draciwr ystadegau mewnol darparwr ein gwefan i gofnodi nifer yr ymweliadau.\n_shopify_uniq, ni ddelir data, yn dod i ben ganol nos (mewn perthynas â’r ymwelydd) y diwrnod wedyn, Yn cyfrif nifer yr ymweliadau â’r siop gan gwsmer unigol.\ncert, tocyn unigryw, yn parhau am bythefnos, Yn storio gwybodaeth am gynnwys eich cert.\nstorefront_digest, tocyn unigryw, amhenodol, Os oes gan y siop gyfrinair, defnyddir hwn i benderfynu a oes gan yr ymwelydd presennol fynediad.\nPREF, yn parhau am gyfnod byr iawn, Yn cael ei osod gan Google ac yn tracio pwy sy’n ymweld â’r siop ac o ble.\nDrwy ddefnyddio’r wefan hon, rydych chi’n haeru eich bod chi o leiaf wedi dod i lawn oed yn y man lle rydych chi’n byw, neu eich bod chi wedi dod i lawn oed yn y man lle rydych chi’n byw a’ch bod chi wedi rhoi caniatâd i ni adael i unrhyw ddibynyddion dan oed sydd gennych ddefnyddio’r wefan hon.\nCadwn yr hawl i newid y polisi preifatrwydd hwn ar unrhyw adeg, felly byddwch cystal ag edrych arno’n aml. Bydd unrhyw newidiadau’n dod i rym y foment y cânt eu postio ar y wefan.\nCwestiynau a Manylion Cysylltu\nOs hoffech gyrchu, cywiro, newid neu ddileu unrhyw wybodaeth bersonol amdanoch sydd yn ein meddiant, neu wneud cwyn, neu ofyn am fwy o wybodaeth, e-bostiwch ni yn shop@rcahmw.gov.uk neu anfonwch lythyr i:


Alternative Sites Consultation Webpage wel - Cyngor Bwrdeistref Sirol Pen-y-bont ar Ogwr\nYmgynghoriad ynghylch Safleoedd Amgen ar gyfer y Cynllun Datblygu Lleol (CDLl)\nYr Ymgynghoriad Hwn Wedi Cau\nCyflwyniad a Cefndir\nFe gynhaliodd y Cyngor ymgynghoriad ynghylch y CDLl rhwng Gorffennaf a Medi 2011.\nFel rhan o’r broses honno, mae unigolion a sefydliadau wedi cyflwyno safleoedd y maent hwy’n ystyried y dylid naill ai eu dyrannu yn y Cynllun, eu tynnu allan o’r Cynllun neu eu diwygio mewn rhyw ffordd. Gelwir y safleoedd hyn yn ‘Safleoedd Amgen’.\nMae’n ofynnol i’r Cyngor ymgynghori ynghylch y safleoedd hyn er mwyn canfod safbwyntiau’r cyhoedd amdanynt. Nid yw’r Cyngor yn hyrwyddo’r safleoedd hyn fel rhai i’w datblygu / diogelu.\nFe gynhaliodd y cyngor ymgynghoriad ynghylch y Safleoedd Amgen rhwng Hydref a Rhagfyr\nBle allaf weld y Safleoedd Amgen?\nMae’r Gofrestr Safleoedd Amgen (sy’n cynnwys gwybodaeth am y safleoedd a gyflwynwyd) ar gael i’w darllen yma.\nMae’r Hysbysiad Statudol ynghylch Safleoedd Amgen ar gael i’w weld yma.\nBydd y CDLl drafft, yr holl wybodaeth sy’n cyd-fynd â’r CDLl a’r holl sylwadau a dderbyniwyd yn ystod y prosesau ymgynghori’n cael eu cyflwyno i Lywodraeth Cymru ac Arolygiaeth Gynllunio Cymru. Byddant hwy wedyn yn gwneud trefniadau ar gyfer cynnal archwiliad annibynnol o’r CDLl drafft yn 2012.\nDod i wybod mwy\nOs oes arnoch angen mwy o wybodaeth neu os oes gennych unrhyw gwestiynau yr hoffech eu gofyn, cysylltwch â’r tîm Rheoli Datblygu ar 01656 643168 neu drwy anfon neges e-bost i ldp@bridgend.gov.uk .\nI gael mwy o wybodaeth am y gwaith o baratoi’r CDLl hyd yma, cliciwch yma.


Gwasanaeth Cofrestru’n symud i gartref newydd\nWedi'i bostio ar 25 Medi 2019\nO 30ain Medi 2019, bydd Gwasanaeth Cofrestru’r Cyngor yn cael ei leoli yng Nghanolfan Fusnes Ynys Môn, Parc Busnes Bryn Cefni, Llangefni, LL77 7XA.\nNi fydd unrhyw newid i’r rhifau ffôn ar gyfer y gwasanaeth.\nBydd y Swyddfa Gofrestru ym mhen pellaf y Ganolfan Fusnes a bydd ganddi ei maes parcio ei hun a fydd ar gael yn rhad ac am ddim a mynedfa ar wahân a bydd yno arwyddion clir a bydd yn gwbl hygyrch i’r henoed, yr anabl a phobl gyda chadeiriau gwthio a bygis.\nMae’r cyfleusterau yn y swyddfa newydd yn cynnwys ystafell fawr ar gyfer seremonïau priodas ble mae lle i 45 o bobl, Swyddfa’r Cofrestrydd Arolygol ar gyfer seremonïau bychan gyda hyd at 6 o bobl, swyddfa gofrestru ble gellir cofrestru genedigaethau a marwolaethau mewn amgylchedd preifat a sensitif a man aros preifat.\nY tu allan, bydd ardal wedi ei thirlunio ble gellir tynnu lluniau a maes parcio penodol sydd ar gael yn rhad ac am ddim i gwsmeriaid y Cofrestryddion.\nHefyd, mae man gwefru ar gyfer cerbydau trydan ar gael ym maes parcio’r Ganolfan Fusnes sydd gerllaw.\nBydd ail-leoli’r Swyddfa Gofrestru yn golygu y bydd toriad byr iawn yn y gwasanaeth ac ni fydd unrhyw apwyntiadau yn cael eu gwneud ar gyfer y cyfnod hwn a hoffem gymeryd y cyfle i ymddiheuro am unrhyw anhwylustod y bydd hyn yn ei achosi ond yn cynghori fydd y gwasanaeth yn ail gychwyn ar y 2/10/2019.\nAM fwy o wybodaeth, cysylltwch â Gwarchod y Cyhoedd ar 01248 752 322 / 3.


Polisi Visa Indiaidd yn ddwyochrog ar gyfer Visa Twristiaeth\nPolisi Visa India i fod yn ddwyochrog\nCais Visa Indiaidd bellach ar gael i bob tramorwr ar-lein. Llywodraeth India bellach wedi agor Fisa Meddygol Indiaidd a Fisa Busnes Indiaidd, y Fisa Toursit sydd wedi bod ar gau oherwydd COVID-19 rownd y gornel i gael ei hagor.\nFodd bynnag, mae'r Llywodraeth India bellach yn cymryd safbwynt arloesol ar ei Bolisi Mewnfudo a Fisa. Bydd y driniaeth, polisi, hyd, prisio a ffactorau eraill yn cael eu newid yn seiliedig ar sut mae'r gwledydd eraill yn trin Indiaid sy'n ceisio am Fisa mewn gwledydd eraill.\nGwneir y trefniant dwyochrog hwn ar gyfer Fisa Twristiaeth Indiaidd.\nTystysgrif Brechu ar gyfer Visa Twristiaeth Indiaidd\nLlywodraeth India hefyd yn ystyried pasbort brechlyn, hynny yw, caniatáu i'r rheini sy'n dod i mewn i India yn rhydd, sydd wedi cwblhau'r ddau ddos o frechlynnau. Mae'r pandemig wedi gwario'r diwydiant twristiaeth yn India a nawr mae'r Weinyddiaeth Materion Cartref yn awyddus i agor y wlad. Mae'r Weinyddiaeth hefyd yn ystyried ynysu cartrefi ar gyfer ymwelwyr nad oes ganddynt frechlyn.\nBellach mae Visa Indiaidd yn cael ei geisio ar ôl y Twristiaid sy'n ceisio teithio Safleoedd Treftadaeth yn India. O gwmpas 1 Miliwn o Dwristiaid yn ymweld ag India bob mis cyn y pandemig.\nMae dinasyddion llawer o wledydd gan gynnwys yr Unol Daleithiau, Canada, Ffrainc, Seland Newydd, Awstralia, yr Almaen, Sweden, Denmarc, y Swistir, yr Eidal, Singapore, y Deyrnas Unedig, yn gymwys ar gyfer Visa Ar-lein Indiaidd (eVisa India) gan gynnwys ymweld â thraethau India ar fisa twristiaid. Preswylydd o dros 180 o wledydd o ansawdd ar gyfer Visa Indiaidd Ar-lein (eVisa India) yn unol â Chymhwyster Visa Indiaidd a chymhwyso Visa India Ar-lein a gynigir gan Lywodraeth India.\nOs oes gennych unrhyw amheuon neu angen cymorth ar gyfer eich taith i India neu Visa for India (eVisa India), gallwch wneud cais am y Visa Indiaidd Ar-lein yma ac os oes angen unrhyw help arnoch neu os oes angen unrhyw eglurhad arnoch, dylech gysylltu Desg Gymorth Visa Indiaidd am gefnogaeth ac arweiniad.


Rhaglen ar gyfer Pwyllgor Trwyddedu Canolog ar Dydd Llun, 11eg Medi, 2017, 10.00 y.b.\nPwyllgor Trwyddedu Canolog\ncofnodion wedi eu cyhoeddi PDF 332 KB\nDerbyniwyd ymddiheuriad gan y Cynghorydd John Brynmor Hughes a Dewi Wyn Roberts\nCOFNODION IS BWYLLGORAU TRWYDDEDU PDF 241 KB\n2017-08-02 , eitem 5. PDF 236 KB\nCyflwynwyd, er gwybodaeth, gofnodion cyfarfodydd o’r Is-bwyllgor Trwyddedu Canolog a gynhaliwyd 26.7.17 a 2.8.17\nADOLYGIAD O'R DATGANIAD POLISI HAPCHWARAE PDF 123 KB\nDatganiad Polisi Hapchwarae 2017 drafft , eitem 6. PDF 686 KB\nLlythyr Comisiwn , eitem 6. PDF 956 KB\nCyflwynwyd adroddiad drafft gan Pennaeth yr Amgylchedd yn gofyn i’r Pwyllgor ystyried a chymeradwyo cynnwys y polisi, yn unol a Deddf Hapchware 2005, ar gyfer ei fabwysiadu gan y Cyngor Llawn.\nAtgoffwyd yr Aelodau, yng nghyfarfod Pwyllgor 6.3.17 wrth drafod y polisi drafft ar gyfer ymgynghoriad cyhoeddus, bod pryderon wedi codi ynglŷn ag amlder hysbysebion hapchwarae oedd yn ymddangos ar sianeli teledu a’r rhyngrwyd. Amlygwyd, bod yr Adran Trwyddedu wedi cyfleu'r pryderon i’r Comisiwn Hapchwarae, a bellach wedi derbyn ymateb i’r pryderon hynny. Fe ddarllenwyd y llythyr allan yn y cyfarfod. Nodwyd bod y ‘Department for Digital, Culture, Media & Support’ (DCMS) wedi cwblhau arolwg gyda thystiolaeth i’w gyhoeddi at ddiwedd mis Hydref 2017. Tybiwyd y byddai’r dystiolaeth yn ymateb mewn rhyw fodd i’r pryderon a amlygwyd gan y Pwyllgor.\nMewn ymateb i’r llythyr gwnaed sylw bod sawl awdurdod yn gyfrifol am y gadw rheolaeth a bod angen i’r Cyngor gadw llygad ar y mater ac ystyried canfyddiadau'r adolygiad pan fyddant yn cael eu cyhoeddi.\nDerbyniwyd y wybodaeth a gyflwynwyd yn y llythyr.\nNodwyd bod Adran 349 o’r Ddeddf Hapchwarae yn gofyn i Awdurdodau Trwyddedu, bob tair blynedd, baratoi a chyhoeddi datganiad o egwyddorion trwyddedu y maent yn dymuno eu rhoi ar waith wrth ymgymryd â’u swyddogaethau yn unol â’r Ddeddf. Nodwyd bod ymgynghoriad cyhoeddus wedi ei gynnal am gyfnod o 12 wythnos ac ni dderbyniwyd unrhyw ymatebion i’r ymgynghoriad.\nEglurwyd mai’r cam nesaf fydd i’r polisi drafft gael ei asesu gan y Swyddog Cydraddoldeb. Wedi hynny bydd yr Aelod Cabinet yn cyflwyno’r Datganiad i’r Cyngor Llawn ei fabwysiadu.\nPENDERFYNWYD cymeradwyo'r Datganiad Polisi Hapchwarae drafft yn unol â Deddf Hapchwarae 2005 gan ei gymeradwyo ar gyfer ei fabwysiadu gan y Cyngor Llawn, yn dilyn asesiad gan y Swyddog Cydraddoldeb.


Adnabyddir cyfreithwyr JCP fel un o gwmnïau cyfreithwyr mwyaf blaenllaw Cymru ar gyfer achosion damweiniau ac anaf personol. Yn ogystal â hawliadau llai fel y rhai ar gyfer damweiniau ar y ffyrdd, rydym hefyd yn arbenigo mewn anafiadau trychinebus gan gynnwys anafiadau i’r pen ac anafiadau i’r asgwrn cefn.\nYn anffodus, mae damweiniau yn digwydd a gall colledion ariannol eraill a achoswyd o’u herwydd arwain at ofid a chaledi. Gall ein tîm o gyfreithwyr sy’n arbenigo mewn anaf personol eich cynorthwyo i hawlio unrhyw iawndal y gallech fod â hawl iddo.\nRydym yn addo y byddwn yn ymdrin â’ch achos gyda chydymdeimlad a charedigrwydd, ac yn darparu gwasanaeth proffesiynol gan gyfreithwyr profiadol ar yr un pryd.\nByddwn yn trefnu i’ch gweld yn ein swyddfeydd ledled de a gorllewin Cymru. Neu byddem yn hapus i gwrdd â chi yn eich cartref neu ymweld â chi yn yr ysbyty pe byddai eich sefyllfa neu anaf yn golygu nad ydych yn gallu teithio.\nFelly, os ydych chi wedi bod yn ddigon anffodus i ddioddef anaf o ganlyniad i ddamwain o fewn y tair blynedd diwethaf, lle nad arnoch chi oedd y bai, ac yr hoffech gael sgwrs â ni yn rhad ac am ddim heb unrhyw ymrwymiad, naill ai wyneb yn wyneb neu dros y ffôn, cysylltwch ag aelod o’n tîm profiadol a chyfeillgar.\nPwy fydd yn talu fy nghostau?\nYn ein cyfarfod cyntaf, sy’n rhad ac am ddim, byddwn yn trafod y gwahanol ffyrdd y gellid talu eich costau cyfreithiol. Fel arfer gallwn eich cynrychioli ar y sail na fydd cost i chi os na fyddwn ni’n ennill yr achos.\nPa mor gyflym y mae angen i mi weithredu?\nMae terfynau amser llym yn berthnasol os ydych yn dymuno mynd ag achos anaf personol ymhellach. Dylech gysylltu â ni cyn gynted â phosib felly.\nMae gennym unigolion yn y tîm sy’n aelodau o Banel Anaf Personol Cymdeithas y Gyfraith, Y Gymdeithas Anafiadau i’r Asgwrn Cefn, Panel Cyfreithwyr Headway, Y Gymdeithas Cyfreithwyr Anaf Personol a’r Gymdeithas Cyfreithwyr Damweiniau ar y Ffyrdd. Pwy bynnag o’n Tîm Anaf Personol y byddwch yn ei gyfarwyddo, bydd yn eich cynrychioli gyda’r arbenigedd a’r cydymdeimlad yr ydych yn ei haeddu.\n"Yn hynod effeithlon ac yn barod i helpu bob amser. Mae aelod o’r teulu wedi defnyddio JCP hefyd ac yn canmol y cwmni cymaint â minnau. Diolch yn fawr!"


Apêl a wneir yn erbyn penderfyniad Bwrdd Arholi neu gais dilynol i adolygu canlyniad apêl flaenorol yw apêl academaidd. Mae'r Drefn Apeliadau Academaidd yn berthnasol i fyfyrwyr ar bob rhaglen hyfforddedig ac ar bob rhaglen ymchwil ôl-radd a dylid ei darllen cyn cyflwyno apêl.\nNi allwch gwestiynu barn academaidd darlithydd neu arholwr. Mae hyn yn golygu na chewch gwestiynu marc a gawsoch am waith cwrs am eich bod yn credu bod y marc yn rhy isel, ond cewch apelio yn erbyn y penderfyniad os credwch y bu camgymeriad wrth gyfrifo'r marc, bod diffygion neu afreoleidd-dra o ran sut y cawsoch eich asesu neu mewn unrhyw gyfarwyddiadau ysgrifenedig neu gyngor ynglŷn ag asesiadau. Os yw'r mater wedi effeithio ar eraill yn ogystal â chi, gallwch gyflwyno eich apêl ar y cyd fel grŵp, gyda chydsyniad y grŵp.\nCewch gyflwyno apêl academaidd hefyd os oes amgylchiadau arbennig a allai fod wedi cael effaith negyddol ar eich perfformiad academaidd. Er hynny, os na roddwyd gwybod am yr amgylchiadau arbennig i'r Bwrdd Arholi cyn ei gyfarfod, bydd rhaid i chi egluro'n llawn pam na roddwyd gwybod am yr amgylchiadau ar y pryd er mwyn penderfynu a ellir derbyn yr amgylchiadau'n hwyr.\nRhaid cyflwyno apeliadau academaidd yn ysgrifenedig gan ddefnyddio'r ffurflenni isod ynghyd ag unrhyw dystiolaeth i gefnogi eich apêl.\nDylech hefyd sicrhau bod y ffurflenni hyn yn cael eu cyflwyno cyn pen 15 diwrnod gwaith ar ôl derbyn penderfyniad Bwrdd Arholi a dylech anfon eich apêl i appeals@bangor.ac.uk / apeliadau@bangor.ac.uk\nEr mwyn i ni ystyried eich apêl, dilynwch y canllaw hwn:\nGallwch gyflwyno apêl ar ôl i chi dderbyn penderfyniad cychwynnol y Bwrdd Arholi.\nDarllenwch yr adran ar apeliadau yn y Drefn Apeliadau Academaidd cyn cyflwyno'r ffurflen hon.\nSicrhewch eich bod yn llenwi o leiaf un o'r adrannau wrth ddilyn y canllawiau ar y ffurflen ac, os yn bosib, yn darparu unrhyw dystiolaeth ategol ar gyfer eich apêl.\nRhaid i apêl gael ei gyflwyno o fewn 15 diwrnod gwaith ar ôl y dyddiad y mae myfyriwr yn derbyn penderfyniad y Bwrdd Arholi.\nI gyflwyno apêl bydd rhaid i chi lenwi'r Ffurflen Apêl (A).\nCewch ymateb i'ch apêl gan yr ysgol gan ddefnyddio Ffurflen B. Os nad ydych yn fodlon â'r ymateb, gallwch ofyn am adolygiad gan ddirprwy is-ganghellor.\nDim ond ar ôl cwblhau'r cam apelio y gallwch gyflwyno cais am adolygiad.\nDarllenwch yr adran ar adolygiadau yn y Drefn Apeliadau Academaidd cyn cyflwyno'r ffurflen hon.\nSicrhewch eich bod yn llenwi o leiaf un o'r adrannau wrth ddilyn y canllawiau ar y ffurflen ac, os yn bosib, yn darparu unrhyw dystiolaeth ategol ar gyfer eich cais.\nRhaid cyflwyno ceisiadau am adolygiad o fewn 10 diwrnod i’r dyddiad yr hysbysir y myfyriwr am ganlyniad apêl.\nBydd rhaid i chi lenwi'r Ffurflen Adolygu (C).\nRhoi gwybod am ganlyniad\nCewch ymateb unwaith y bydd eich cais wedi ei ystyried.\nCyflwynwch eich apêl neu gais am adolygiad trwy e-bost i appeals@bangor.ac.uk / apeliadau@bangor.ac.uk\nDylid cyfeirio unrhyw ymholiadau, gweithredoedd neu apeliadau sy'n codi o'r broses apelio at yr Uwch Swyddog Ymddygiad a Chwynion Myfyrwyr.


Gallai microbau sy’n cronni ar yr Ynys Las arwain at golli rhagor o iâ medd ymchwil - Prifysgol Aberystwyth\nGallai microbau sy’n cronni ar yr Ynys Las arwain at golli rhagor o iâ medd ymchwil\nYmchwilwyr Prifysgol Aberystwyth ar yr Ynys Las\nFe allai Llen Iâ’r Ynys Las fod dan fygythiad oherwydd bod microbau sydd ar ei arwyneb yn lluosogi’n gynt nag y cant eu golchi i ffwrdd mewn hinsawdd sy’n cynhesu, yn ôl ymchwil newydd gan Brifysgol Aberystwyth.\nLlen Iâ’r Ynys Las yw’r darn mwyaf o iâ yn hemisffer y gogledd.\nMae’n ymestyn dros ardal o oddeutu saith gwaith maint y Deyrnas Gyfunol a dyfnder o hyd at 3 km (2 filltir).\nMae ei arwyneb yn cynnal cyfoeth o fywyd microbaidd, gan gynnwys algae, sy’n medru newid lliw'r iâ drwy ffotosynthesis a storio carbon yn ystod misoedd yr haf.\nCaiff y dyddodion carbon eu symud drwy gael eu golchi i ffwrdd gan ddŵr tawdd naturiol.\nMae dadansoddiad sydd newydd ei gyhoeddi yng nghyfnodolyn Nature Communications gan wyddonwyr Prifysgol Aberystwyth yn dod i’r casgliad bod cyfanswm y dyddodion hyn yn lluosogi’n gynt nag y cant eu golchi ymaith.\nMae’r ymchwilwyr yn amcangyfrif bod y dŵr tawdd yn golchi i ffwrdd 37 kg o ddyddodion carbon o bob cilometr sgwâr o arwyneb y llen iâ, bob haf.\nAwgryma’r astudiaeth fod pob metr sgwâr o arwyneb y llen iâ yn gartref i o leiaf 1,500 miliwn microb sy’n dal i dyfu a chynyddu. Fodd bynnag, dim ond 190 miliwn o’r rheini sy’n cael eu cludo i’r nentydd sy’n llifo ar arwyneb yr iâ bob dydd.\nMae hyn yn golygu bod carbon yn pentyrru ar arwyneb y llen iâ, gyda mwy o gyfnewidiadau carbon a gallai dywyllu.\nByddai llen iâ dywyllach yn adlewyrchu llai o olau’r haul yn ôl i’r gofod, gan olygu y bydd y llen iâ yn toddi mwy - gallai hefyd gyfrannu at newid hinsawdd a chynnydd yn lefel y môr.\nDadansoddodd yr academyddion samplau dŵr tawdd gan ddefnyddio offeryn laser, a elwir yn cytometer llif, i gyfrif niferoedd y microbau sy’n bresennol.\nFel rhan o’u gwaith, defnyddiodd yr ymchwilwyr ddronau er mwyn mapio nentydd dŵr tawdd ar Len Iâ orllewinol yr Ynys Las.\nWrth siarad am y papur ymchwil newydd, dywedodd ei brif awdur Dr Tristram Irvine-Fynn o Brifysgol Aberystwyth:\n“Mae arwyneb Llen Iâ’r Ynys Las yn hynod ddiddorol. Rydyn ni’n gwybod ei bod yn caffael ac yn allforio carbon ar yr un pryd, ond mae nifer o’r llwybrau a phrosesau sy’n gysylltiedig â’r carbon hwn yn ddirgelwch o hyd. Mae ein dadansoddiad yn datgelu bod mwy o ficrobau yn cronni ar yr arwyneb nag sy’n cael eu golchi i ffwrdd. Mae mwy o ficrobau yn golygu mwy o garbon organig. Gallai hyn gyfrannu at dywyllu arwyneb y llen iâ, a fydd yn dal ati i gynyddu wrth i ardaloedd mwy o’r cynefin iâ gael eu peryglu gan dymor toddi’r haf.”\nYn ogystal, mae’r ymchwil yn amcangyfrif am y tro cyntaf faint o garbon microbaidd sy’n cyrraedd gwely'r llen iâ.\nWrth i ragor o garbon gael ei drosglwyddo o arwyneb y llen iâ i’w gwely, gellid cynhyrchu rhagor o fethan - nwy tŷ gwydr sy’n cyfrannu at newid hinsawdd.\nYchwanegodd Dr Irvine-Fynn:\n“Ein gwaith yw’r asesiad cyntaf o faint o garbon sy’n cael ei drosglwyddo o’r arwyneb i waelod y llen iâ. Mae’r amcangyfrif gwaelodol hwn yn rhoi cipolwg allweddol i ni o ffactor arall sy’n effeithio ar newid hinsawdd, sef cefnogi ecosystem gwely’r iâ sy’n llawn microbau ac yn achosi cynhyrchiant methan yno.”\nDywedodd cydawdur yr astudiaeth Dr Arwyn Edwards:\n“Mae canfyddiadau’r astudiaeth yn cefnogi’r casgliad bod llenni iâ’r Ddaear, yn bell o fod yn anialwch rhewllyd o ran bywyd, ac yn llawn bywyd microbaidd mewn gwirionedd. Wrth i ni barhau i gynhesu’r hinsawdd, mae tynged y microbau hyn a’u rôl mewn cylch carbon y Ddaear yn cydblethu gyda thynged eu cynefinoedd rhewllyd, ac felly ein dyfodol.”\nCefnogwyd yr ymchwil gan y Gymdeithas Frenhinol, y Cyngor Ymchwil Amgylcheddol Naturiol, Ymddiriedolaeth Leverhulme ynghyd â chefnogaeth arall gan gynnwys Prifysgol Aberystwyth.\nAstudio dramor dev